MT Il-Ġurnal Uffiċjali tal-Unjoni Ewropea L 97/21

It-testi NU/KEE oriġinali biss għandhom effett legali skont il-liġi pubblika internazzjonali. L-istatus u d-data tad-dħul fis-seħħ ta’ dan ir-Regolament għandhom jiġu vverifikati fl-aħħar verżjoni tad-dokument tal-istatus NU/KEE TRANS/WP.29/343, disponibbli fuq: http://www.unece.org/trans/main/wp29/wp29wgs/wp29gen/wp29fdocstts.html.

Ir-Regolament Nru 129 tal-Kummissjoni Ekonomika għall-Ewropa tan-Nazzjonijiet Uniti (NU/KEE) – Dispożizzjonijiet uniformi li jikkonċernaw l-approvazzjoni ta’ Sistemi tat-Trażżin tat-Tfal imtejba użati abbord vetturi bil-mutur (ECRS)

Jinkorpora t-test validu kollu sa:

Is-Suppliment 2 mal-verżjoni oriġinali tar-Regolament - Data tad-dħul fis-seħħ: l-10 ta' Ġunju 2014

WERREJ

IR-REGOLAMENT

1. Kamp ta’ applikazzjoni

2. Definizzjonijiet

3. Applikazzjoni għall-approvazzjoni

4. Immarkar

5. Approvazzjoni

6. Speċifikazzjonijiet ġenerali

7. It-testijiet

8. Ir-rapporti tat-test tal-approvazzjoni tat-tip u tal-kwalifikazzjoni tal-produzzjoni

9. Il-kwalifikazzjoni tal-produzzjoni

10. Il-konformità tal-produzzjoni u t-testijiet ta’ rutina

11. Il-modifiki u l-estensjoni tal-approvazzjoni ta’ tip ta’ Sistema tat-Trażżin tat-Tfal

12. Penali għal nuqqas ta' konformità tal-produzzjoni

13. Produzzjoni mwaqqfa definittivament

14. Tagħrif għall-utenti

15. Ismijiet u indirizzi tas-Servizzi Tekniċi responsabbli mit-twettiq tat-testijiet tal-approvazzjoni u tal-Awtoritajiet għall-Approvazzjoni tat-Tip

ANNESSI

1 Kommunikazzjoni

2 Arranġamenti tal-marka tal-approvazzjoni

3 Arranġament tal-apparat għat-test tar-reżistenza għat-trab

4 Test tas-sadid

5 It-test tal-brix u tal-mikroslip

6 Deskrizzjoni tat-troli

7 Kurvi tad-deċellerazzjoni jew tal-aċċelerazzjoni tat-troli bħala funzjoni tal-ħin

8 Deskrizzjoni tal-manikini

9 Test tal-impatt minn quddiem ma' ostakolu

10 Proċedura tat-test tal-impatt minn wara

11 Skema tal-approvazzjoni tat-tip (Flow chart ISO 9002:2000)

12 Kontroll tal-konformità tal-produzzjoni

13 Test tal-materjal assorbenti tal-enerġija

14 Metodu li bih tiġi ddefinita l-erja tal-impatt tar-ras tat-tagħmir b'post fejn isserraħ id-dahar u għat-tagħmir li jħares lura għad-definizzjoni tad-daqs minimu tal-madgards tal-ġenb

15 Deskrizzjoni tal-ikkondizzjonar tal-apparat li jaġġusta armat direttament fuq is-Sistemi tat-Trażżin tat-Tfal

16 Tagħmir tipiku tat-test tas-saħħa tal-bokkla

17 Determinazzjoni tal-kriterji tal-prestazzjoni

18 Dimensjonijiet ġeometriċi tas-Sistemi tat-Trażżin tat-Tfal i-Size

19 Volumi ta' valutazzjoni għal saqajn ta' appoġġ u qiegħ is-saqajn ta' appoġġ i-Size

20 Lista minima tad-dokumenti meħtieġa għall-approvazzjoni

21 Tagħmir għall-applikazzjoni tat-tagħbija

1. KAMP TA’ APPLIKAZZJONI

Dan ir-Regolament japplika (fil-Fażi 1 tiegħu) għas-Sistemi tat-Trażżin tat-Tfal Universali Integrali ISOFIX (i-size) u s-Sistemi tat-Trażżin tat-Tfal Integrali "ISOFIX għal vettura speċifika" għal tfal li jirkbu bħala passiġġieri f’vetturi bil-magna.

2. DEFINIZZJONIJIET

Għall-finijiet ta’ dan ir-Regolament,

2.1. “Sistema tat-Trażżin tat-Tfal” (CRS) tfisser tagħmir li kapaċi jiflaħ okkupant tifel jew tifla f'pożizzjoni bilqiegħda jew fuq id-dahar. Hija ddisinjata b’tali mod li tnaqqas ir-riskju li min jilbisha jweġġa’, fil-każ ta’ kolliżjoni jew ta’ deċellerazzjoni f’daqqa tal-vettura, billi tillimita l-mobilità ta' ġisem it-tifel jew tifla.

2.2. “Tip ta’ trażżin tat-tfal” tfisser Sistema tat-Trażżin tat-Tfal li ma tvarjax f’aspetti essenzjali bħal: Il-kategorija li fiha it-trażżin huwa approvat skont it-tip; Id-disinn, materjal u l-kostruzzjoni tas-Sistema tat-Trażżin tat-Tfal. Sistemi tat-Trażżin tat-Tfal konvertibbli jew modulari gћandhom jiġu kkunsidrati li mhumiex differenti fid-disinn, materjal u kostruzzjoni tagħhom.

2.3. “i-Size” (Sistemi tat-Trażżin tat-Tfal Universali Integrali tal-ISOFIX) hija kategorija ta’ Sistema tat-Trażżin tat-Tfal li tintuża f’kull pożizzjoni bilqiegħda i-Size ta’ vettura, kif definit u approvat skont ir-Regolamenti Nru 14 u 16.

2.4. “Integrali” hija klassi ta’ Sistema tat-Trażżin tat-Tfal, li tfisser li t-tfal jitrażżnu biss minn komponenti li jinkludu s-Sistema tat-Trażżin tat-Tfal (eż. ċinga arneż, ilqugħ, eċċ.), u mhux permezz ta’ mezzi konnessi direttament mal-vettura (eż. ċinturin tas-sikurezza).

2.5. “ISOFIX” hija sistema li tipprovdi metodu biex iqabbad Sistema tat-Trażżin tat-Tfal ma’ vettura. Hija bbażata fuq żewġ ankraġġi fil-vetturi u żewġ punti ta' ankraġġ korrispondenti fuq is-Sistema tat-Trażżin tat-Tfal flimkien ma’ mezz biex tiġi limatata r-rotazzjoni tal-elevazzjoni tas-Sistema tat-Trażżin tat-Tfal. It-tliet ankraġġi tal-vettura ilkoll għandhom jiġu approvati skont ir-Regolament Nru 14.

2.6. “ISOFIX Universali” huwa ISOFIX li jkollha jew minn irbit b'ċinga ta' fuq jew sieq ta' appoġġ, biex tiġi limitata r-rotazzjoni tal-elevazzjoni tas-Sistema tat-Trażżin tat-Tfal, mehmuża ma’, jew appoġġjata mill-vettura korrispondenti.

2.7. “ISOFIX għal vettura speċifika” hija kategorija ta’ Sistema tat-Trażżin tat-Tfal li taqbad ma’ tipi speċifiċi ta’ vettura. L-ankraġġi kollha fil-vettura ilkoll għandhom jiġu approvati skont ir-Regolament Nru 14. Hija wkoll indikazzjoni għal Sistemi tat-Trażżin tat-Tfal li jinkludu d-daxxbord bħala żona ta' kuntatt mal-vettura.

2.8. “Daqs” tindika statura tat-tfal li għalihom is-Sistema tat-Trażżin tat-Tfal ġiet iddisinjata u approvata. Is-Sistemi tat-Trażżin tat-Tfal jistgħu jkopru kull firxa ta' daqsijiet sakemm jintlaħqu r-rekwiżiti kollha.

2.9. “Orjentazzjoni” tindika direzzjoni li fiha Sistema tat-Trażżin tat-Tfal ġiet approvata għall-użu. Isiru d-distinzjonijiet li ġejjin: (a) Iħares 'il quddiem tfisser iħares fid-direzzjoni normali li fiha tivvjaġġa l-vettura; (b) Iħares lura tfisser li jħares fid-direzzjoni opposta għad-direzzjoni normali li fiha tivvjaġġa l-vettura; (c) Iħares lejn il-ġenb fisser iħares b'mod perpendikulari mad-direzzjoni normali li fiha tivvjaġġa l-vettura.

2.10. “Trażżin għal Bżonnijiet Speċjali” huwa Sistema tat-Trażżin tat-Tfal maħsuba għal tfal bi bżonnijiet speċjali minħabba diżabilità fiżika jew mentali; b’mod partikolari, dan it-tagħmir jista’ jippermetti tagħmir ta’ trażżin addizzjonali għal kwalunkwe parti tat-tfal, imma jrid ikollu mill-inqas mezz primarju ta’ trażżin li huwa konformi mal-kundizzjonijiet ta’ dan ir-Regolament.

2.11. "Sistema ta' ankraġġ ISOFIX" tfisser sistema magħmula minn żewġ ankraġġi baxxi ISOFIX li jissodisfaw il-kundizzjonijiet tar-Regolament Nru 14 li hija mfassla sabiex tqabbad Sistema tat-Trażżin tat-Tfal ISOFIX ma' apparat antirotazzjoni. 2.11.1. “Ankraġġ baxx ISOFIX” tfisser żbarra orizzontali tonda u riġida b’dijametru ta’ 6 mm, li testendi mill-istruttura tal-vettura jew tas-sit sabiex tirċievi u trażżan Sistema tat-Trażżin tat-Tfal ISOFIX b’punti ta' ankraġġ ISOFIX. 2.11.2. "Punt ta' ankraġġ ISOFIX" tfisser waħda miż-żewġ kollegamenti, li tissodisfa l-kundizzjoni meħtieġa tal-paragrafu 6.3.3 ta' dan ir-Regolament, li testendi mill-istruttura tas-Sistema tat-Trażżin tat-Tfal ISOFIX, u li tkun kumpatibbli mal-ankraġġ baxx ISOFIX.

2.12. “Apparat antirotazzjoni” tfisser apparat maħsub biex jillimita r-rotazzjoni tas-Sistema tat-Tażżin tat-Tfal waqt impatt tal-vettura u jikkonsisti fi: (a) Ċinga tal-irbit ta' fuq; jew (b) Sieq ta' appoġġ. Li jilħqu r-rekwiżiti ta’ dan ir-Regolament u jkunu mwaħħla ma’ sistema ta’ ankraġġ ISOFIX u ankraġġi tal-irbit ta’ fuq ISOFIX jew il-wiċċ ta’ kuntatt tal-art tal-vettura u li jkunu jissodisfaw ir-rekwiżiti tar-Regolament Nru 14. “Apparat antirotazzjoni” għal Sistema tat-Trażżin tat-Tfal “ISOFIX għal vettura speċifika” jista’ jkun fih sieq ta' appoġġ, irbit ta’ fuq, jew mezzi oħra li kapaċi jillimitaw ir-rotazzjoni.

2.13. “Ċinga tal-irbit ta’ fuq ISOFIX” tfisser ċinga bl-istrixxi (jew ekwivalenti) li testendi mill-quċċata ta’ Sistema tat-Trażżin tat-Tfal ISOFIX sal-ankraġġ tal-irbit ta’ fuq ISOFIX, u li tkun mgħammra b’apparat ta’ aġġustament, b’apparat li jnaqqas it-tensjoni, u b’kollegatur tal-irbit ta’ fuq ISOFIX. 2.13.1. "Ankraġġ tal-irbit ta' fuq ISOFIX" tfisser karatteristika li tissodisfa l-kundizzjonijiet meħtieġa tar-Regolament Nru 14, pereżempju żbarra, li tkun f'żona definita, maħsuba biex tirċievi l-kollegatur tal-irbit ta' fuq ISOFIX u biex tittrasferixxi l-forza tat-trażżin tagħha lill-istruttura tal-vettura. 2.13.2. "Kollegatur tal-irbit ta' fuq ISOFIX" tfisser apparat maħsub biex jitwaħħal mal-ankraġġ tal-irbit ta' fuq ISOFIX. 2.13.3. "Ganċ tal-irbit ta' fuq ISOFIX" tfisser kollegatur tal-irbit ta' fuq ISOFIX li tipikament jintuża sabiex ċinga tal-irbit ta' fuq ISOFIX titwaħħal ma' ankraġġ tal-irbit ta' fuq ISOFIX kif definit fil-Figura 3 tar-Regolament Nru 14. 2.13.4. “Punt ta' ankraġġ tal-irbit ta’ fuq ISOFIX” huwa apparat li jorbot sewwa ċ-ċinga tal-irbit ta’ fuq ISOFIX mas-Sistema tat-Trażżin tat-Tfal ISOFIX.

2.14. "Apparat li jnaqqas it-tensjoni" tfisser sistema li tippermetti li jinħall l-apparat li jaġġusta u li jżomm it-tensjoni fiċ-ċinga tal-irbit ta' fuq ISOFIX.

2.15. "Sieq ta' appoġġ" tfisser apparat anti–rotazzjoni permanentement imwaħħal mas-Sistema tat-Trażżin tat-Tfal li joħloq passaġġ għat-tagħbija bejn is-Sistema tat-Trażżin tat-Tfal u l-istruttura tal-vettura. Sieq ta' appoġġ għandha tkun aġġustabbli fit-tul (direzzjoni Z) u tista’ addizzjonalment tkun aġġustabbli f’direzzjonijiet oħrajn. 2.15.1. “Qiegħ is-sieq ta' appoġġ” tfisser parti waħda jew aktar mis-sieq ta' appoġġ tas-Sistema tat-Trażżin tat-Tfal maħsuba (bid-disinn tagħha) sabiex tingaġġa f'kuntatt mal-wiċċ tal-art tal-vettura li jmiss magħha u li tkun imfassla biex tittrażmetti t-tagħbija tas-sieq ta' appoġġ lejn l-istruttura tal-vettura f'każ ta' impatt frontali. 2.15.2. “Wiċċ ta' kuntatt ta' qiegħ is-sieq ta' appoġġ” tfisser il-wiċċ ta' qiegħ is-sieq ta' appoġġ li jkun fiżikament f’kuntatt mal-wiċċ ta' kuntatt tal-vettura u li jkun imfassal biex ixerred it-tagħbijiet fuq l-istruttura tal-vettura. 2.15.3. “Volum ta' valutazzjoni ta' qiegħ is-sieq ta' appoġġ” jiddeskrivi volum spazjali li jindika kemm il-medda kif ukoll il-limitazzjonijiet għall-moviment ta' qiegħ is-sieq ta' appoġġ. Dan jikkorrispondi għall-volum ta' valutazzjoni ta' qiegħ is-sieq ta' appoġġ għall-vetturi, kif definit fl-Anness 10 tar-Regolament Nru 14. 2.15.4. “Volum ta' valutazzjoni tad-dimensjoni tas-sieq ta' appoġġ” tfisser volum li jiddefinixxi d-dimensjonijiet massimi ta’ sieq ta' appoġġ, li jikkorrispondi mal-volum ta' valutazzjoni għall-istallazzjoni ta' sieq ta' appoġġ għal vetturi, kif definit fl-Anness 17 għar-Regolament Nru 16, bl-iżgurar tal-istallazzjoni dimensjonali ta' sieq ta' appoġġ ta’ CRS i-Size f’pożizzjoni bilqiegħda i-Size ta’ vettura.

2.16. “Angolu tal-elevazzjoni CRF” huwa l-angolu bejn il-wiċċ tal-qiegħ tal-fissaġġ "ISO/F2 (B) kif ġie definit fir-Regolament Nru 16 (Anness 17, Appendiċi 2, Figura 2) u l-pjan Z orizzontali tal-vettura kif definit fir-Regolament Nru. 14 (l-Anness 4, l-Appendiċi 2), flimkien mal-fissaġġ installat fil-vettura kif definit fir-Regolament Nru 16 (tal-Appendiċi 2 tal-Anness 17).

2.17. "Fissaġġ tas-Sit tal-Vettura (VSF)" tfisser fissaġġ, skont il-klassijiet tad-daqsijiet ISOFIX li d-dimensjonijiet tiegħu jidhru fil-Figuri minn 1 sa 6 tal-Appendiċi 17 fl-Anness 2 għar-Regolament Nru 16, li jintuża minn manifattur ta' Sistema tat-Trażżin tat-Tfal sabiex jiddetermina d-dimensjonijiet xierqa ta' Sistema tat-Trażżin tat-Tfal ISOFIX kif ukoll il-post tal-punti ta' ankraġġ ISOFIX tagħha.

2.18. "Siġġu għas-sigurtà tat-tfal" tfisser Sistema tat-Trażżin tat-Tfal li tinkludi siġġu li fih jitpoġġew it-tfal.

2.19. "Siġġu" tfisser struttura li hija parti kostitwenti minn Sistema tat-Trażżin tat-Tfal u li hija maħsuba biex takkomoda tifel jew tifla f'pożizzjoni bilqiegħda;

2.20. “Appoġġ għas-siġġu” tfisser dik il-parti mis-Sistema tat-Trażżin tat-Tfal li biha s-siġġu jista’ jittella’ 'l fuq.

2.21. “Ċinturin” tfisser trażżin tat-tfal li jinkludi taħlita ta’ ċineg b’bokkla ta’ sigurtà, apparat għall-aġġustament u punti ta' ankraġġ;

2.22. "Ċinturin biex jikkontrolla ċ-ċaqliq" tfisser il-montatura ta' ċinturin li tinkludi ċinturin ta' fuq il-ħoġor, trażżin għall-ispalla u ċinga ta' bejn il-koxox;

2.23. "Ċinturin f'forma ta' Y" tfisser ċinturin fejn it-taħlita ta' ċineg hija fformata minn ċinga li għandha tiġi ggwidata bejn kuxxtejn it-tfal u minn ċinga għal kull spalla.

2.24. "Kerrikot" tfisser sistema tat-trażżin maħsuba biex takkomoda u trażżan it-tfal meta jkunu mimdudin fuq daharhom jew fuq żaqqhom bis-sinsla ta' daharhom perpendikulari għall-pjan medjan lonġitudinali tal-vettura. Din tkun iddisinjata b'tali mod li, fil-każ ta' ħabta, il-forzi tat-trażżin jitqassmu tul ir-ras u l-ġisem tat-tfal iżda mhux fuq id-dirgħajn u r-riġlejn.

2.25. "Trażżin għall-kerrikots" tfisser tagħmir użat biex irażżan kerrikot mal-istruttura tal-vettura.

2.26. “Benniena għat-trabi li tinġarr” tfisser sistema ta’ trażżin maħsuba biex takkomoda t-tfal f’pożizzjoni kważi semimimduda li tħares lura. Din tkun iddisinjata b'tali mod li, fil-każ ta' kolliżjoni frontali, il-forzi tat-trażżin jitqassmu tul ir-ras u l-ġisem tat-tfal iżda mhux fuq id-dirgħajn u r-riġlejn.

2.27. "Appoġġ tat-tfal" tfisser dik il-parti minn Sistema tat-Trażżin tat-Tfal li biha t-tfal jistgħu jittellgħu 'l fuq fi ħdan is-Sistema tat-Trażżin tat-Tfal.

2.28. "Ilqugħ mill-impatt" tfisser tagħmir imwaħħal quddiem it-tfal u maħsub biex iqassam il-forzi tat-trażżin tul il-parti l-kbira tat-tul tat-tfal fil-każ ta' impatt frontali.

2.29. “Ċinga” tfisser komponent flessibbli maħsub biex jittrażmetti l-forzi.

2.30. "Ċinga ta' fuq il-ħoġor" tfisser ċinga li, jew fil-forma ta' ċinturin sħiħ jew fil-forma ta' komponent ta' tali ċinturin, tgħaddi tul il-parti ta' quddiem, u trażżan, b'mod dirett jew le, il-pelvi tat-tifel jew it-tifla.

2.31. "Trażżin għall-ispalel" tfisser dik il-parti ta' ċinturin li trażżan il-parti ta' fuq tat-torso tat-tfal.

2.32. “Ċinga għal bejn il-koxox” tfisser ċinga (jew ċineg diviżi, fejn tkun magħmula minn żewġ strixxi jew aktar) imwaħħla mas-Sistema tat-Trażżin tat-Tfal u maċ-ċinga ta’ fuq il-ħoġor u mqiegħda b’mod li tgħaddi bejn kuxxtejn it-tfal; hija tkun iddisinjata biex ma tħallix lit-tfal jiżżerżqu minn taħt iċ-ċinturin ta’ fuq il-ħoġor matul l-użu normali u biex ma tħallix liċ-ċinturin ta’ fuq il-ħoġor jiċċaqlaq minn fuq il-pelvi waqt impatt.

2.33. “Ċinga għat-trażżin tat-tfal” tfisser ċinga li hija parti kostitwenti miċ-ċinturin (arneż) u trażżan biss il-ġisem tat-tfal.

2.34. "Bokkla" tfisser tagħmir li jinħall malajr li jippermetti li t-tfal jinżammu mit-trażżin jew li t-trażżin jinżamm mill-istruttura tal-karozza u li jista' jinfetaħ malajr. Il-bokkla tista’ tinkludi l-apparat għall-aġġustament.

2.35. "Buttuna magħluqa biex tinfetaħ il-bokkla", buttuna biex tinfetaħ il-bokkla b'tali mod li ma għandhux ikun possibbli li tinfetaħ il-bokkla, billi tintuża sfera li għandha dijametru ta' 40 mm;

2.36. “Buttuna mhux magħluqa biex tinfetaħ il-bokkla”, buttuna biex tinfetaħ il-bokkla b’mod li jrid ikun possibbli li tinfetaħ il-bokkla permezz ta’ sfera li għandha dijametru ta’ 40 mm.

2.37. "Apparat għall-aġġustament" tfisser ċinturin li jippermetti li t-trażżin jew l-punti ta' ankraġġ tiegħu jkunu aġġustati skont l-istatura fiżika ta' min jilbsu. L-apparat għall-aġġustament jista’ jew ikun parti mill-bokkla jew ikun tagħmir li jiġbed lura (retrattur) jew kwalunkwe parti oħra taċ-ċinturin.

2.38. “Apparat li jaġġusta malajr” tfisser apparat għall-aġġustement li jista’ jitħaddem b’id waħda b’moviment faċli wieħed.

2.39. “Apparat li jaġġusta armat direttament fuq is-Sistema tat-Trażżin tat-Tfal” tfisser apparat li jaġġusta ċ-ċinturin biex jikkontrolla ċ-ċaqliq li huwa armat direttament fuq is-Sistema tat-Trażżin tat-Tfal, minflok ma jkun sostnut direttament miċ-ċinga li huwa maħsub jaġġusta.

2.40. “Tagħmir li jassorbi l-enerġija” tfisser tagħmir li huwa maħsub jaħli l-enerġija b’mod indipendenti minn, jew flimkien maċ-ċinga u li jifforma parti mis-Sistema tat-Trażżin tat-Tfal.

2.41. "Apparat li jiġbed lura (retrattur)" tfisser tagħmir maħsub biex jakkomoda ċ-ċinga kollha tas-Sistema tat-Trażżin tat-Tfal jew parti minnha. Dan it-terminu jkopri t-tagħmir li ġej: 2.41.1. "Apparat li jiġbed lura li jissakkar awtomatikament", apparat li jiġbed lura li jippermetti li jinħareġ it-tul mixtieq ta' ċinga u, meta tingħalaq il-bokkla, jaġġusta awtomatikament iċ-ċinga għall-istatura fiżika ta' min jilbisha, filwaqt li ċ-ċinga ma titħalliex tinħareġ aktar mingħajr l-intervent volontarju ta' min jilbisha. 2.41.2. "Apparat li jiġbed lura li jissakkar f'emerġenza", apparat li jiġbed lura li ma jirrestrinġix lil min jilbes iċ-ċinga milli jiċċaqlaq liberament f'kundizzjonijiet ta' sewqan normali. Tagħmir bħal dan għandu apparat li jaġġusta awtomatikament it-tul taċ-ċinga skont l-istatura fiżika ta' min jilbisha, u mekkaniżmu li jissakkar li jkun azzjonat f'emerġenza permezz ta': 2.41.2.1. Deċellerazzjoni tal-vettura, il-ħruġ taċ-ċinga mill-apparat li jiġbed lura, jew kwalunkwe mezz ieħor awtomatiku (sensittività unika); 2.41.2.2. Taħlita ta’ kwalunkwe wieħed minn dawn il-mezzi (sensittività multipla).

2.42. "Pożizzjoni inklinata" tfisser pożizzjoni speċjali tas-siġġu li jħalli lit-tfal imilu

2.43. "Pożizzjoni mimduda/fuq id-dahar/fuq iż-żaqq" tfisser pożizzjoni li fiha tal-inqas ir-ras u l-ġisem, għajr għad-dirgħajn u għar-riġlejn tat-tfal jinstabu fuq wiċċ orizzontali meta jkunu wieqfa fit-trażżin.

2.44. "Sit tal-vettura" tfisser struttura, li tista' tkun jew ma tkunx integrali għall-istruttura tal-vettura, kompluta bit-tapizzerija u maħsuba biex takkomoda persuna adulta waħda. F’dan ir-rigward: “Grupp ta’ sits tal-vettura” tfisser jew sit għal tnejn min-nies jew aktar jew numru ta’ sits li huma separati imma jinsabu wieħed ħdejn l-ieħor (jiġifieri mwaħħlin b’tali mod li l-ankraġġ ta’ quddiem ta’ sit wieħed huwa f’linja mal-ankraġġ ta’ quddiem jew ta’ wara ta’ sit ieħor jew fuq linja li tgħaddi bejn dawk l-ankraġġi), b’kull sit jakkomoda persuna adulta waħda bilqiegħda jew aktar. “Sit ta’ vettura għal tnejn min-nies jew aktar” tfisser struttura kompluta bit-tapizzerija u maħsuba biex takkomoda aktar minn persuna adulta waħda. “Sits ta’ quddiem tal-vettura” tfisser il-grupp ta’ sits li jinstabu fl-aktar parti ta’ quddiem fil-kumpartiment tal-passiġġieri, jiġifieri li m’għandhom ebda sit ieħor direttament quddiemhom. “Sits ta’ wara tal-vettura” huma sits fissi, li jħarsu 'l quddiem li jinsabu wara grupp ieħor ta’ sits tal-vettura.

2.45. “Tip ta’ sit” tfisser kategorija ta’ sits għall-adulti li ma jvarjawx f’aspetti essenzjali bħalma huma l-għamla, id-dimensjonijiet u l-materjali tal-istruttura tas-sit, it-tipi u d-dimensjonijiet tal-aġġustament tat-tiskir tas-sit u tas-sistemi tat-tiskir tas-sit, u t-tip u d-dimensjonijiet tal-ankraġġ taċ-ċinturin tas-sigurtà għall-adulti fuq is-sit, tal-ankraġġ tas-sit, u tal-partijiet affettwati tal-istruttura tal-vettura.

2.46. “Sistema għall-aġġustament” tfisser apparat komplet li bih is-sit tal-vettura jew il-partijiet tiegħu jistgħu jiġu aġġustati biex jakkomodaw l-istatura fiżika tal-passiġġier adult li jkun qiegħed bilqiegħda fis-sit; dan l-istrument jista’, b’mod partikolari, jippermetti spostament lonġitudinali, u/jew spostament vertikali, u/jew spostament angolari.

2.47. "Ankraġġ għas-sit tal-vettura" tfisser is-sistema, inklużi l-partijiet affettwati tal-istruttura tal-vettura, li permezz tagħha s-sit għall-adult kollu kemm hu jitwaħħal mal-istruttura tal-vettura.

2.48. "Sistema ta' spostament" tfisser tagħmir li jippermetti li s-sit għall-adult jew waħda mill-partijiet tiegħu jiġu mċaqalqa b'mod angulari jew lonġitudinali, mingħajr pożizzjoni intermedja fissa, sabiex jiġu ffaċilitati d-dħul u l-ħruġ tal-passiġġieri u li jitgħabbew u jitneħħew l-oġġetti minn fuq il-vettura.

2.49. "Sistema ta' tiskir" tfisser tagħmir li jiżgura li s-sit għall-adult u l-partijiet tiegħu jinżammu fil-pożizzjoni tal-użu.

2.50. "Koljatura tas-sit" tfisser iż-żona qrib l-intersezzjoni ta' wiċċ il-kuxxin tas-sit tal-vettura u d-dahar tas-sit.

2.51. “Pożizzjoni ISOFIX” tfisser post li jippermetti l-istallazzjoni ta’: (a) Sistema tat-Trażżin tat-Tfal ISOFIX Universali kif definita fir-Regolament Nru 44; jew (b) Sistema tat-Trażżin tat-Tfal "ISOFIX għal vettura speċifika" kif definita fir-Regolament Nru 44 jew "ISOFIX għal vettura speċifika" kif definita f'dan ir-Regolament; jew (c) Sistema tat-Trażżin tat-Tfal i-Size adatta għall-użu f’pożizzjonijiet speċifiċi bilqiegħda kif definita mill-manifattur tal-vettura skont ir-Regolament 16.

2.52. “Test tal-approvazzjoni tat-tip”, tfisser test biex ikun iddeterminat sa liema punt tip ta’ Sistema tat-Trażżin tat-Tfal imressqa għall-approvazzjoni tkun kapaċi tissodisfa l-kundizzjonijiet meħtieġa.

2.53. “Test tal-kwalifikazzjoni tal-produzzjoni”, tfisser test biex ikun iddeterminat jekk il-manifattur huwiex kapaċi jipproduċi Sistema tat-Trażżin tat-Tfal skont is-Sistemi tat-Trażżin tat-Tfal li tressqu għall-approvazzjoni tat-tip.

2.54. “Ittestjar ta’ rutina” (jew konformità tal-ittestjar tal-produzzjoni), tfisser l-ittestjar ta’ numru ta’ sistemi ta’ trażżin magħżula minn grupp wieħed sabiex jiġi verifikat sa liema punt dawn jissodisfaw il-kundizzjonijiet meħtieġa.

2.55. “Pożizzjonatur għaċ-ċinga tal-ispalla” tfisser apparat maħsub biex iżomm, matul kundizzjonijiet normali ta’ tranżitu, pożizzjoni taċ-ċinga tal-ispalla fuq it-torso tat-tfal billi jgħaqqad iċ-ċineg tal-ispalla ma' xulxin.

3. APPLIKAZZJONI GĦALL-APPROVAZZJONI

3.1. L-applikazzjoni għall-approvazzjoni ta' tip ta' Sistema tat-Trażżin tat-Tfal għandha titressaq mid-detentur tal-marka kummerċjali jew mir-rappreżentant akkreditat tiegħu, u għandha ssegwi l-iskema tal-approvazzjoni tat-tip deskritta fl-Anness 11.

3.2. L-applikazzjoni għall-approvazzjoni, li għandha x’taqsam ma’ kull tip ta’ Sistema tat-Trażżin tat-Tfal, għandu jkollha magħha: 3.2.1. Deskrizzjoni teknika tas-Sistema tat-Trażżin tat-Tfal, li tispeċifika ċ-ċineg u materjali oħra użati, flimkien mal-imġiba mbassra u riproduċibbli ta’ apparat li jillimita t-tagħbija. Din għandha tkun akkumpanjata minn disinni tal-partijiet li jikkostitwixxu t-trażżin tat-tfal u fil-każ ta' apparat li jiġbed lura, l-istruzzjonijiet tal-istallazzjoni għal dan l-apparat li jiġbed lura u t-tagħmir sensittiv tiegħu, dikjarazzjoni dwar it-tossiċità (il-paragrafu 6.3.1.1.) u l-fjammabbilità (paragrafu 6.3.1.2.), id-disinni għandhom juru l-pożizzjoni maħsuba għal numru tal-approvazzjoni uniku u għas-simbolu(i) addizzjonali b'relazzjoni għaċ-ċirku tal-marka tal-approvazzjoni; 3.2.2. L-applikant għandu jindika t-tip ta’ applikazzjoni: (a) Applikazzjoni għal Sistemi ta' Trażżin tat-Tfal i-Size; jew (b) Applikazzjoni għal Sistemi tat-Trażżin tat-Tfal "ISOFIX għal vettura speċifika" 3.2.3. Għal Sistemi tat-Trażżin tat-Tfal ittestjati fuq it-troli tat-test, f’qafas ta’ bodì ta’ vettura b’konformità mal-paragrafu 7.1.3.2. ta’ dan ir-Regolament jew f’vettura kompluta b’konformità mal-paragrafu 7.1.3.3. ta’ dan ir-Regolament, l-applikant għandu jibgħat dokumentazzjoni (tpinġijiet u/jew ritratti) dwar it-taħlita tas-Sistema tat-Trażżin tat-Tfal u l-karozza jew il-pożizzjoni bilqiegħda tal-ISOFIX u l-ambjent tal-karozzi rilevanti li għalihom il-manifattur ikun talab l-approvazzjoni għal “ISOFIX għal vettura speċifika”. Din id-dokumentazzjoni għandha tindika: (a) L-erja disponibbli madwar is-Sistema tat-Trażżin tat-Tfal meta din tkun stallata f'pożizzjoni bil-qiegħda. B'mod partikolari għandha tinkludi partijiet li jafu jinterferixxu mas-Sistema tat-Trażżin tat-Tfal f'każ ta' impatt; (b) Il-partijiet kollha rilevanti tal-vettura li jistgħu jinfluwenzaw il-moviment (rotazzjonali) tas-Sistema tat-Trażżin tat-Tfal f'impatt, minħabba s-saħħa jew l-ebusija tagħhom. 3.2.4. Kampjuni tas-Sistema tat-Trażżin tat-Tfal mitluba mis-servizz tekniku responsabbli mit-twettiq tat-test; 3.2.5. Ċinga twila 10 metri ta’ kull kategorija użata fis-Sistema tat-Trażżin tat-Tfal; u 3.2.6. Struzzjonijiet u dettalji tal-ippakkjar skont il-paragrafu 14 ta' dan ir-Regolament. 3.2.7. F’każ ta’ applikazzjoni għal “ISOFIX għal vettura speċifika” meta t-testijiet isiru f’qafas ta’ bodì ta’ vettura, għandhom ikunu disponibbli l-bodì tal-vettura, inkluż is-sits għall-adulti u l-partijiet rilevanti tal-ambjent tal-karozza.

3.3. L-Anness 20 jelenka d-dokumenti minimi meħtieġa biex jakkumpanjaw l-applikazzjoni għall-approvazzjoni kif indikat fil-paragrafu 3.2. ta’ hawn fuq u li huma meħtieġa x'imkien ieħor f’dan ir-Regolament.

3.4. L-Awtorità tal-Approvazzjoni tat-Tip ta’ Parti Kontraenti għandha tivverifika, qabel ma tagħti l-approvazzjoni tat-tip, l-eżistenza ta’ arranġamenti u ta’ proċeduri sodisfaċenti sabiex jiġi żgurat kontroll effettiv ħalli s-Sistemi tat-Trażżin tat-Tfal, l-apparat jew il-partijiet tagħhom, meta jiġu prodotti, ikunu konformi mat-tip approvat.

4. IMMARKAR

4.1. Il-kampjuni tas-Sistemi tat-Trażżin tat-Tfal imressqa għall-approvazzjoni b'konformità mad-dispożizzjonijiet tal-paragrafi 3.2.4. u 3.2.5 ta' hawn fuq għandhom jiġu mmarkati b'mod ċar u li ma jitħassarx bl-isem, l-inizjali jew il-marka kummerċjali tal-manifattur.

4.2. Is-Sistema tat-Trażżin tat-Tfal, ħlief iċ-ċinga (i) jew iċ-ċinga integrali, għandha tiġi mmarkata b’mod ċar u li ma jitħassarx bis-sena tal-produzzjoni.

4.3. L-orjentazzjoni tas-Sistema tat-Trażżin tat-Tfal b’mod relattiv għall-vettura għandha tkun indikata b’mod ċar fuq il-prodott.

L-immarkar iddefinit f’dan il-paragrafu għandu jkun viżibbli mas-Sistema tat-Trażżin tat-Tfal fil-vettura, meta t-tifel jew tifla tkun fis-Sistema tat-Trażżin tat-Tfal.

4.4. Fuq il-wiċċ viżibbli ta' ġewwa (inkluż il-parti tal-ġenb biswit ir-ras tat-tifel/tifla) fl-erja fejn bejn wieħed u ieħor tistrieħ ras it-tifel/tifla fis-Sistema tat-Trażżin tat-Tfal, it-trażżin li jħares lura għandu jkollu t-tikketta li ġejja mwaħħla b'mod permanenti (it-tagħrif li jintwera huwa wieħed minimu).

Id-daqs minimu tat-tikketta: 60 × 120 mm.

It-tikketta għandha tiġi meħjuta mal-kisi madwar il-perimetru kollu tiegħu u/jew titwaħħal b’mod permanenti mal-kisi fuq il-wiċċ kollu ta’ wara. Kwalunkwe forma oħra ta’ twaħħil li tkun permanenti u li ma hemmx ċans li titneħħa minn fuq il-prodott jew li tiġi oskurata hija aċċettabbli. Tikketti jperpru huma pprojbiti b’mod speċifiku.

Jekk sezzjonijiet mit-trażżin jew kwalunkwe aċċessorju fornut mill-manifattur tas-Sistema tat-Trażżin tat-Tfal jistgħu joskuraw it-tikketta, tkun meħtieġa tikketta addizzjonali. Tikketta ta’ twissija waħda għandha tkun viżibbli b’mod permanenti fis-sitwazzjonijiet kollha meta t-trażżin jitħejja għall-użu fi kwalunkwe konfigurazzjoni.

4.5. Fil-każ ta’ Sistemi tat-Trażżin tat-Tfal li jistgħu jintużaw b'mod li jkunu jħarsu 'l quddiem, għandu jkollhom it-tikketta li ġejja mwaħħla b’mod permanenti u viżibbli mill-persuna li tistalla t-trażżin tat-tfal fil-vettura:

Il-manifattur għandu jitħalla jinkludi l-kelma "months" (jew "xhur") biex jispjega s-simbolu "M" fuq it-tikketta. Il-kelma “months/xhur” għandha tkun b’lingwa mitkellma fil-pajjiż jew pajjiżi fejn jinbiegħ il-prodott. Aktar minn lingwa waħda hija permessa.

Daqs minimu tat-tikketta 40 × 40 mm

4.6. L-immarkar tal-i-Size

L-informazzjoni li ġejja għandha tkun viżibbli b’mod permanenti għal min ikun qed jistalla Sistema tat-Trażżin tat-Tfal f’vettura:

4.6.1. Il-logo tal-i-size. Is-simbolu muri hawn taħt għandu jkollu dimensjoni minima ta’ 25 × 25 mm u bil-pittogramma tikkuntrasta mal-isfond. Il-pittogramma għandha tkun viżibbli b'mod ċar jew permezz ta' kuluri kuntrastanti jew permezz ta' riljiev adegwat jekk tkun immudellata jew ibbuzzata 'l barra;

4.6.2. Il-firxa tal-qisien ta’ ġewwa tas-Sistema tat-Trażżin tat-Tfal f'ċentimetri;

4.6.3. Il-massa tal-okkupant massima permessa għas-Sistema tat-Trażżin tat-Tfal f’kilogrammi.

4.7. L-immarkar "ISOFIX għal vettura speċifika"

Is-Sistema tat-Trażżin tat-Tfal "ISOFIX għal vettura speċifika" għandu jkollha tikketta, imwaħħal b’mod permanenti viżibbli mill-persuna li tistalla s-sistema tat-trażżin tat-tfal fil-karozza, li jkun fiha l-informazzjoni li ġejja:

"SPECIFIC VEHICLE ISOFIX"

4.8. Marki addizzjonali

L-informazzjoni li ġejja tista’ titwassal permezz ta’ pittogrammi u/jew kitba. L-immarkar għandu jindika:

(a) Il-passi rilevanti essenzjali meħtieġa sabiex is-Sistema tat-Trażżin tat-Tfal tkun lesta għall-istallazzjoni. Pereżempju, għandu jiġi spjegat il-metodu ta’ kif għandu/għandhom jiġi/jiġu estiż(i) il-punt(i) tal-ankraġġ tal-ISOFIX;

(b) għandhom jiġu spjegati l-pożizzjoni, il-funzjoni, u l-interpretazzjoni ta’ kwalunkwe indikatur;

(c) Il-pożizzjoni u, jekk ikun meħtieġ, ir-rotta tal-irbit ta’ fuq, jew ta’ mezzi oħra li jillimitaw ir-rotazzjoni tas-sit li jkunu jeħtieġu azzjoni mill-utent, għandhom jiġu indikati bl-użu ta’ wieħed mis-simboli li ġejjin, skont kif ikun xieraq;

(d) għandu jiġi indikat l-aġġustament tal-imqafel u tal-irbit ta' fuq ISOFIX, jew mezzi oħra li jillimitaw ir-rotazzjoni tas-sit, li jkunu jeħtieġu azzjoni mill-utent;

(e) L-immarkar għandu jkun imwaħħal b’mod permanenti u jkun viżibbli għal utent li jistalla s-Sistema ta' Trażżin tat-Tfal;

(f) Fejn ikun hemm bżonn, għandha ssir referenza meħtieġa għall-istruzzjonijiet tal-utent tas-Sistema tat-Trażżin tat-Tfal u għall-post ta’ dak id-dokument billi jintuża s-simbolu ta’ hawn taħt.

5. APPROVAZZJONI

5.1. Kull kampjun imressaq b'konformità mal-paragrafi 3.2.4. u 3.2.5. ta' hawn fuq għandu jissodisfa l-ispeċifikazzjonijiet stabbiliti fil-paragrafi 6. sa 7. ta' dan ir-Regolament f'kull aspett qabel ma tkun tista' tingħata l-approvazzjoni.

5.2. Għandu jiġi assenjat numru tal-approvazzjoni għal kull tip approvat. L-ewwel żewġ numri ta’ dan (fil-preżent 00 li jikkorrispondi għas-serje 00 ta’ emendi li daħlu fis-seħħ fid-9 ta' Lulju 2013) għandhom jindikaw is-serje ta’ emendi li jinkludu l-emendi tekniċi prinċipali l-aktar reċenti li saru lir-Regolament meta nħarġet l-approvazzjoni. L-istess Parti Kontraenti m’għandhiex tagħti l-istess numru lil tip ieħor ta’ Sistema tat-Trażżin tat-Tfal kopert minn dan ir-Regolament. Tip ta’ Sistema tat-Trażżin tat-Tfal approvat skont dan ir-Regolament ma għandux ikollu marka tal-approvazzjoni oħra skont ir-Regolament Nru 44 (Sistemi tat-Trażżin tat-Tfal).

5.3. L-avviż tal-approvazzjoni jew tal-estensjoni jew tar-rifjut tal-approvazzjoni tas-Sistema tat-Trażżin tat-Tfal skont dan ir-Regolament għandu jiġi kkomunikat lill-Partijiet għall-Ftehim li japplikaw dan ir-Regolament permezz ta’ formola li tikkonforma mal-mudell fl-Anness 1 ta' dan ir-Regolament.

5.4. Barra mill-marki provduti fil-paragrafu 4. ta' hawn fuq, id-dettalji li ġejjin għandhom jitwaħħlu fi spazju xieraq ma’ kull Sistema tat-Trażżin tat-Tfal li tikkonforma ma’ tip approvat skont dan ir-Regolament: 5.4.1. Marka ta’ approvazzjoni internazzjonali li tikkonsisti minn: 5.4.1.1. Ċirku madwar l-ittra "E" segwit min-numru li jiddistingwi l-pajjiż li jkun ta l-approvazzjoni (1); 5.4.1.2. Numru tal-approvazzjoni, il-kelmiet "Regulation No." segwiti min-numru ta' dan ir-Regolament, slash u s-serje ta' emendi ("Regulation No. XXX/XX"); 5.4.2. Is-simboli addizzjonali li ġejjin: 5.4.2.1. Il-kelmiet “i-Size universal ISOFIX” jew “specific vehicle ISOFIX” skont il-kategorija ta’ Sistema tat-Trażżin tat-Tfal; 5.4.2.2. Il-firxa ta' daqsijiet li għalihom tkun tfasslet is-Sistema tat-Trażżin tat-Tfal; 5.4.2.3. Is-simbolu "S" fil-każ ta' "Trażżin għal Bżonnijiet Speċjali".

5.5. L-Anness 2 ta' dan ir-Regolament jagħti eżempju tal-arranġament tal-marka tal-approvazzjoni.

5.6. Id-dettalji li jissemmew fil-paragrafu 5.4. ta' hawn fuq għandhom ikunu jistgħu jinqraw b'mod ċar u jkunu miktuba b'mod li ma jistax jitħassar, u jistgħu jitwaħħlu jew permezz ta' tikketta jew billi jiġu mmarkati direttament. It-tikketta jew l-immarkar għandu jkun reżistenti għall-użu.

5.7. It-tabelli li jissemmew fil-paragrafu 5.6. ta' hawn fuq jistgħu jinħarġu jew mill-Awtorità tal-Approvazzjoni tat-Tip li tat l-approvazzjoni jew, suġġett għall-awtorizzazzjoni ta' dik l-Awtorità tal-Approvazzjoni tat-Tip, mill-manifattur.

6. SPEĊIFIKAZZJONIJIET ĠENERALI

6.1. Il-pożizzjonament u t-twaħħil fuq il-vettura

6.1.1. Is-Sistemi tat-Trażżin tat-Tfal tal-kategorija i-Size huma għall-użu f’pożizzjonijiet bilqiegħda i-Size, meta s-Sistemi tat-Trażżin tat-Tfal jitwaħħlu b’konformità mal-istruzzjonijiet tal-manifattur tal-vettura.

Is-Sistemi tat-Trażżin tat-Tfal fil-kategorija ta' "ISOFIX għal vettura speċifika" huma permessi fil-pożizzjonijiet kollha tal-ISOFIX u wkoll fl-erja tal-bagalji jekk it-trażżin jitwaħħal skont l-istruzzjonijiet tal-manifattur.

6.1.2. Skont il-kategorija li tappartjeni għaliha, ara t-Tabella 1, is-Sistema tat-Trażżin tat-Tfal għandha titwaħħal mal-istruttura tal-vettura jew mal-istruttura tas-sit tal-vettura

6.1.2.1. Għall-kategorija i-Size, dan għandu jsir permezz ta' żewġ punti ta' ankraġġ ISOFIX biż-żjieda ta' apparat antirotazzjoni kemm għas-Sistemi tat-Trażżin tat-Tfal li jħarsu 'l quddiem kif ukoll għal dawk li jħarsu lura;

6.1.2.2. Għall-kategorija "ISOFIX għal Vettura Speċifika": dan għandu jsir permezz ta' punti ta' ankraġġ tal-ISOFIX imfassla mill-manifattur tas-Sistema tat-Trażżin tat-Tfal, marbuta mas-sistema tal-ankraġġ ISOFIX kif imfassla mill-manifattur tal-vettura. Tabella 1 Il-konfigurazzjonijiet possibbli għall-approvazzjoni tat-tip Orjentazzjoni Kategorija CRS i-Size CRS ISOFIX għal Vettura Speċifika Integrali INTEGRALI Li tħares lejn il-ġenb (kerrikot) MA A Li tħares lura A A Li tħares 'il quddiem (integrali) A A Fejn: CRS: Sistema tat-Trażżin tat-Tfal A: Applikabbli MA: Mhux applikabbli

6.1.3. Għal tfal taħt l-età ta’ 15-il xahar għandha tintuża biss Sistema tat-Trażżin tat-Tfal li tħares lejn il-ġenb jew li tħares lura.

Dan ifisser li:

(a) Sistema tat-Trażżin tat-Tfal maħsuba għal tfal sa 15-il xahar ta’ età għandha tkun tħares lura u takkomoda mill-inqas tifel jew tifla bi statura ta’ 83 cm;

(b) Sistema tat-Trażżin tat-Tfal li tħares 'il quddiem ma għandhiex titfassal biex takkomoda statura ta' anqas minn 71 cm;

(c) Sit konvertibbli fil-konfigurazzjoni tiegħu li jħares lura għandu jkun jista' jakkomoda tifel jew tifla ta' statura sa 83 cm. Dan ma jipprekludix tifel jew tifla bi statura ta' aktar minn 83 cm.

L-użu ta’ Sistema tat-Trażżin tat-Tfal li tħares lura jista’ jiġi applikat għal kwalunkwe età tat-tfal.

6.2. Konfigurazzjoni tas-Sistema tat-Trażżin tat-Tfal

6.2.1. Il-konfigurazzjoni tas-Sistema tat-Trażżin tat-Tfal għandha tkun b’tali mod li:

6.2.1.1. It-trażżin tat-tfal għandu jagħti l-protezzjoni meħtieġa fi kwalunkwe pożizzjoni speċifikata għas-Sistema tat-Trażżin tat-Tfal; Għat-"Trażżin għal Bżonnijiet Speċjali" il-mezz primarju ta' trażżin għandu jagħti l-protezzjoni meħtieġa fi kwalunkwe pożizzjoni maħsuba tas-Sistema tat-Trażżin tat-Tfal mingħajr ma jintuża t-tagħmir għat-trażżin addizzjonali li jista' jkun preżenti.

6.2.1.2. Is-Sistema tat-Trażżin tat-Tfal għandha tkun tali li t-tifel/tifla tista’ tiġi faċilment u minnufih imrażżna jew imneħħija. Fil-każ ta' Sistema tat-Trażżin tat-Tfal li fiha t-tfal huma mrażżna permezz ta' ċinturin biex jikkontrolla ċ-ċaqliq jew ta' ċinturin f'forma ta' Y mingħajr apparat li jiġbed lura, kull trażżin ta' fuq l-ispalla u kull ċinga ta' fuq il-ħoġor għandha tkun tista' tiċċaqlaq b'mod relattiv għal xulxin matul il-proċedura deskritta fil-paragrafu 6.7.1.4. ta' hawn taħt; f'dawn il-każijiet l-assemblaġġ taċ-ċinturin tas-Sistema tat-Trażżin tat-Tfal jista' jitfassal b'żewġ partijiet konnettivi jew aktar. Għat-"Trażżin għal Bżonnijiet Speċjali" huwa magħruf li t-tagħmir addizzjonali tat-trażżin jirrestrinġi l-ħeffa li biha t-tfal jistgħu jitrażżnu u jitneħħew. Madankollu, it-tagħmir addizzjonali għandu jkun iddisinjat biex jinfetaħ malajr kemm jista’ jkun.

6.2.1.3. Jekk ikun possibbli li tinbidel l-inklinazzjoni tas-Sistema tat-Trażżin tat-Tfal, din il-bidla fl-inklinazzjoni ma għandhiex teħtieġ aġġustament mill-ġdid manwali ta' kwalunkwe parti tas-Sistema tat-Trażżin tat-Tfal. Hija meħtieġa azzjoni manwali apposta biex titbiddel l-inklinazzjoni tas-Sistema tat-Trażżin tat-Tfal.

6.2.1.4. Għall-prevenzjoni ta’ inżul żejjed 'l isfel, jew minħabba impatt jew minħabba irrekwitezza, għandha tkun meħtieġa ċinga li tgħaddi minn bejn il-koxox mat-trażżin kollu li jħares ’il quddiem li jinkorpora sistema ta’ ċinturini integrali li jikkontrollaw iċ-ċaqliq.

6.2.1.5. It-tagħmir kollu għat-trażżin li jutilizza "ċinga fuq il-ħoġor" għandu jiggwida b'mod pożittiv iċ-"ċinga fuq il-ħoġor" biex jiġi żgurat li t-tagħbijiet trażmessi miċ-"ċinga fuq il-ħoġor" jiġu trażmessi mill-pelvi. Il-montatura ma għandhiex tissoġġetta lill-partijiet dgħajfa tal-ġisem tat-tfal (l-addome, il-parti ta’ bejn il-koxox, eċċ.) għal forzi eċċessivi. Id-disinn għandu jkun b’tali mod li, fil-każ ta’ kolliżjoni, it-tagħbijiet tal-kompressjoni ma għandhomx jiġu imposti fuq il-qurriegħa tal-irjus tat-tfal;

6.2.1.6. Iċ-ċineg kollha tat-trażżin għandhom jitpoġġew b’tali mod li ma’ jdejqux lil min jilbishom waqt l-użu normali jew li ma jiħdux konfigurazzjoni perikoluża. Id-distanza bejn iċ-ċineg għall-ispalla li jinstabu viċin tal-għonq għandha tkun tal-inqas daqs il-wisa’ tal-għonq tal-manikin xieraq.

6.2.1.7. Biċ-ċinga ta' bejn il-koxox mehmuża u fl-aktar pożizzjoni twila tagħha jekk tkun aġġustabbli, ma għandux ikun possibbli li wieħed jaġġusta ċ-ċinga ta' fuq il-ħoġor b'mod li din tkun imqiegħda 'il fuq mill-pelvi kemm tal-iċken kif ukoll tal-akbar manikin fil-gruppi tal-massa koperti mill-approvazzjoni. Għat-trażżin kollu li jħares 'il quddiem ma għandux ikun possibblili wieħed jaġġusta iċ-ċinga tal' fuq il-ħoġor b'mod li din titqiegħed 'il fuq mill-pelvi kemm għall-iċken kif ukoll għall-akbar manikin fi ħdan il-gruppi ta' massa koperti mill-approvazzjoni.

6.2.1.8. Matul it-test dinamiku, kif preskritt fil-paragrafu 7.1.3., iċ-ċinturin ta' fuq il-ħoġor ma għandux jgħaddi kompletament 'il hinn mill-istruttura pelvika atl-manikin matul il-perjodu ta' qabel l-isporġiment massimu orizzontali tar-ras. Għandha ssir valutazzjoni bl-użu ta' filmati b'veloċità qawwija.

6.2.2. Is-Sistema tat-Trażżin tat-Tfal għandha tkun ddisinjata u stallata b’mod li:

6.2.2.1. Ma turix trufijiet jew partijiet li jisporġu 'l barra li jaqtgħu li jistgħu jikkawżaw ħsara lill-kisi tas-sits tal-vettura jew lill-ħwejjeġ ta' min jokkupahom;

6.2.2.2. Tiżgura li l-partijiet riġidi tiegħu, f'kull punt fejn huma f’kuntatt maċ-ċineg, ma jurux trufijiet li jaqtgħu li jistgħu jisolħu ċ-ċineg.

6.2.3. Ma għandux ikun possibbli li wieħed ineħħi jew jaqla’ mingħajr l-użu ta’ għodod speċifiċi, kwalunkwe komponenti mhux maħsuba biex jinqalgħu jew jitneħħew. Kwalunkwe komponenti li jkunu maħsuba biex jinqalgħu minn posthom għall-għan ta' manutenzjoni jew aġġustament għandhom ikunu ddisinjati b’tali mod li jkun evitat kull riskju ta’ mmuntar u użu mhux korrett, peress li l-proċessi tal-immuntar u l-iżmuntar għandhom jiġu spjegati fid-dettall fil-gwidi għall-utenti dwar it-trażżin. Kwalunkwe ċinturin biex jikkontrolla ċ-ċaqliq għandu jkun kapaċi jadatta għall-firxa sħiħa ta’ aġġustament mingħajr żarmar.

6.2.4. “It-Trażżin għal Bżonnijiet Speċjali” jista’ jkollu tagħmir addizzjonali għat-trażżin; dawn għandhom jiġu ddisinjati biex jevitaw kwalunkwe riskju ta’ armar mhux korrett u għandhom jiġu ddisinjati b'mod li l-mezz biex dawn jinħallu u l-mod li bih jitħaddmu jkunu immedjatament ovvji għal xi ħadd li qed iwettaq salvataġġ f’emerġenza.

6.2.5. Sistema tat-Trażżin tat-Tfal tista’ tkun iddisinjata biex tintuża fi kwalunkwe medda ta’ qisien speċifikata mill-manifattur sakemm tissodisfa r-rekwiżiti stabbiliti f’dan ir-Regolament.

6.2.6. Sistemi tat-Trażżin tat-Tfal li jinkludu elementi li jintefħu għandhom ikunu ddisinjati b’tali mod li l-kundizzjonijiet għall-użu (pressjoni, temperatura, umdità) ma jkollhom l-ebda effett fuq il-kapaċità tagħhom li jikkonformaw mal-kundizzjonijiet ta’ dan ir-Regolament.

6.3. Speċifikazzjonijiet tas-Sistema tat-Trażżin tat-Tfal

6.3.1 Materjal

6.3.1.1. Il-manifattur tas-Sistema tat-Trażżin tat-Tfal irid jiddikjara bil-miktub li t-tossiċità tal-materjali użati fil-manifattura tas-sistemi għat-trażżin u li huma aċċessibbli għat-tfal imrażżna hija konformi mal-partijiet rilevanti tal-parti ta' EN 71-3:1994/A1:2000/AC. Parti 3. It-testijiet li jikkonfermaw il-validità tad-dikjarazzjoni jistgħu jitwettqu fid-diskrezzjoni tal-awtorità tat-test.

6.3.1.2. Il-manifattur tas-Sistema tat-Trażżin tat-Tfal għandu jiddikjara bil-miktub li l-fjammabilità tal-materjali użati fil-manifattura tas-sistema tat-trażżin hija konformi mal-paragrafi rilevanti ta' EN 71-2:2011, il-Parti 3. It-testijiet li jikkonfermaw il-validità tad-dikjarazzjoni jistgħu jitwettqu fid-diskrezzjoni tal-awtorità tat-test.

6.3.2. Il-karatteristiċi ġenerali

6.3.2.1. Il-karatteristiċi ġeometriċi interni

Is-Servizz Tekniku li jwettaq it-testijiet tal-approvazzjoni gћandu jivverifika li d-dimensjonijet interni tas-Sistema tat-Trażżin tat-Tfal ikunu konformi mar-rekwiżiti tal-Anness 4. Għal kull qies fi ħdan il-firxa tal-qisien iddikjarata mill-manifattur id-dimensjonijiet minimi għall-wisa' tal-ispalla, il-wisa’ tal-ġenbejn u l-għoli meta bilqiegħda għandhom jiġu ssodisfati flimkien mad-dimensjonijiet minimi u massimi tal-għoli tal-ispallejn.

6.3.2.2. Dimensjoni esterna

Id-dimensjonijiet massimi għall-wisa’, l-għoli u l-profondità tas-Sistema tat-Trażżin tat-Tfal u l-postijiet tas-sistema tal-ankraġġi ISOFIX li magħhom jitwaħħlu l-punti ta' ankraġġ tagħhom, għandhom jiġu definiti permezz tal-Fissaġġ tas-Sit tal-Vettura (VSF) kif ġie deskritt fil-paragrafu 2.17. ta’ dan ir-Regolament.

(a) Is-Sistemi tat-Trażżin tat-Tfal i-Size li jħarsu 'l quddiem għandhom ikunu adatti biex jitwaħħluf'firxa ta' qisien tal-ISO/F2x għal tifel jew tifla li bdiet timxi ta' tul imnaqqas tat-tip ta' CRS li tħares 'il quddiem (tul ta' 650 mm) ISOFIX KLASSI TA' DAQS B1;

(b) Is-Sistemi tat-Trażżin tat-Tfal i-Size li jħarsu lura għandhom ikunu adatti biex jtwaħħlu f'firxa ta' qisien tal-ISO/R2 għal tifel jew tifla li bdiet timxi ta' tul imnaqqas tat-tip CRS li tħares lura ISOFIX KLASSI TA' DAQS D;

(c) Sistemi ta' Trażżin tat-Tfal "ISOFIX għal vettura speċifika" jistgħu jiffittjaw fi kwalunkwe firxa ta' qisien tal-ISO.

6.3.2.3. Massa

Il-massa tas-Sistemi tat-Trażżin tat-Tfal ISOFIX integrali (bis-Sistema tat-Trażżin tat-Tfal i-Size inkluża) flimkien mal-massa tal-akbar tifel/tifla maħsuba biex jużaw is-Sistema tat-Trażżin tat-Tfal ma għandhiex teċċedi t-33 kg. Dan il-limitu ta’ massa huwa applikabbli wkoll għas-Sistemi ta' Trażżin tat-Tfal “ISOFIX għal vettura speċifika”.

6.3.3. Il-punti tal-ankraġġ tal-ISOFIX

6.3.3.1. It-tip

Il-punti ta' ankraġġ tal-ISOFIX jistgħu jkunu skont l-eżempji murija fil-Figura 0 (a), jew skont disinji xierqa oħra li jkunu parti minn mekkaniżmu riġidu li jista’ jiġi aġġustat, li n-natura tagħhom tiġi ddeterminata mill-manifattur tas-Sistema tat-Trażżin tat-Tfal ISOFIX.

Figura 0 (a)

Tifsira

1 Punt ta' ankraġġ ta' Sistema tat-Trażżin tat-Tfal ISOFIX — eżempju 1 2 Punt ta' ankraġġ ta' Sistema tat-Trażżin tat-Tfal ISOFIX — eżempju 2

6.3.3.2. Dimensjonijiet

Id-dimensjonijiet tal-parti tal-punt ta' ankraġġ tas-Sistema tat-Trażżin tat-Tfal ISOFIX li tiddaħħal fis-sistema ta’ ankraġġ ISOFIX ma għandhomx jeċċedu d-dimensjonijiet massimi fil-firxa mogħtija fil-Figura 0(b).

Figura 0 (b)

6.3.3.3. L-indikazzjoni tal-qfil parzjali

Is-Sistema tat-Trażżin tat-Tfal ISOFIX għandha tinkorpora mezzi li permezz tagħhom ikun hemm indikazzjoni ċara li ż-żewġ punti ta' ankraġġ ISOFIX inqaflu kompletament mal-ankraġġi ISOFIX baxxi li jikkorrispondu magħhom. Il-mezzi ta’ indikazzjoni jistgħu jinstemgħu, jintmessu jew jidhru jew kombinazzjoni ta’ tnejn minn dawn jew aktar. F’każ ta’ indikazzjoni li tidher, din tista’ tkun osservata taħt il-kundizzjonijiet normali kollha tad-dawl.

6.3.4. L-ispeċifikazzjonijiet taċ-ċinga tal-irbit ta’ fuq tas-Sistema tat-Trażżin tat-Tfal ISOFIX

6.3.4.1. Il-kollegatur tal-irbit ta’ fuq

Il-kollegatur tal-irbit ta’ fuq għandu jkun ganċ tal-irbit ta’ fuq ISOFIX kif qed jintwera fil-figura 0 (c), jew apparat simili li joqgħod fil-firxa mogħtija mill-figura 0 (c).

6.3.4.2. Il-karatteristiċi taċ-ċineg tal-irbit ta’ fuq ISOFIX

Iċ-ċinga tal-irbit ta’ fuq ISOFIX għandha tkun appoġġjata minn strixxi (jew l-ekwivalenti tagħhom), li jkunu jistgħu jiġu aġġustati u jkunu jistgħu jnaqqsu t-tensjoni.

6.3.4.2.1. Il-karatteristiċi taċ-ċineg tal-irbit ta’ fuq ISOFIX

It-tul taċ-ċinga tal-irbit ta' fuq tas-Sistema tat-Trażżin tat-Tfal ISOFIX għandu jkun ta' mill-inqas 2,000 mm.

6.3.4.2.2. L-indikatur ta’ nuqqas ta’ partijiet merħija

Iċ-ċinga tal-irbit ta’ fuq ISOFIX jew is-Sistema tat-Trażżin tat-Tfal ISOFIX għandha tkun mgħammra b’apparat li jindika li tneħħiet kull parti merħija miċ-ċinga. L-apparat jista’ jkun parti minn tagħmir ta’ aġġustament u li jnaqqas it-tensjoni.

6.3.4.2.3. Dimensjonijiet

Id-dimensjonijiet tad-dħul għall-ganċijiet tal-irbit ta’ fuq ISOFIX qed jintwerew fil-figura 0 (c).

Figura 0 (c)

Id-dimensjonijiet tal-kollegatur tal-irbit ta’ fuq ISOFIX (tip ta’ ganċ)

Dettall A TIFSIRA: L-istruttura tal-madwar (jekk ikun hemm) L-erja li fiha għandu jkun jinsab il-profil talinterfaċċa kollu kemm hu tal-ganċ taċ-ċinga tal-irbit ta' fuq Nominali

6.3.5. Ir-rekwiżiti tas-sieq ta' appoġġ u qiegħ is-sieq ta' appoġġ tas-Sistema ta’ Trażżin tat-Tfal i-Size

Is-Sistema tat-Trażżin tat-Tfal i-Size mgħammra b’saqajn ta' appoġġ għandhom jikkonformaw fil-pożizzjonijiet kollha tal-użu (eż. fil-każ ta’ punt ta' ankraġġ b'tul aġġustabbli, eċċ. l-iqsar u l-itwal pożizzjoni) mad-dispożizzjonijiet ġeometriċi definiti f’dan il-paragrafu u s-sottoparagrafi tiegħu.

Il-konformità mal-ħtiġijiet speċifikati fil-paragrafi 6.3.5.1. u 6.3.5.2. ta' hawn taħt jistgħu jiġu vverifikati permezz ta' simulazzjoni fiżika jew bil-kompjuter.

Ir-rekwiżiti ġeometriċi fil-paragrafi 6.3.5.1. sa 6.3.5.4. ta' hawn taħt huma referenzati għal sistema ta’ koordinati, li l-oriġini tagħhom jinsab fiċ-ċentru ta' bejn żewġ punti ta' ankraġġ ISOFIX u fuq il-linja taċ-ċentru tas-sistema ta’ ankraġġ ISOFIX korrispondenti.

L-orjentazzjoni tal-assi tas-sistema tal-koordinati hija referenzata għall-fissaġġ(i) tat-trażżin tat-tfal:

(a) L-assi X' għandu jkun parallel mal-wiċċ ta' taħt tal-Fissaġġ tat-Trażżin tat-Tfal (CRF) (2) u fil-pjan lonġitudinali medju tas-CRF;

(b) L-assi Y' għandu jkun perpendikulari mal-pjan lonġitudinali medjan;

(c) L-assi Z' għandu jkun perpendikulari mal-wiċċ ta' taħt tas-CRF.

Biex jitwettqu r-rekwiżiti ta’ din it-taqsima, is-Sistema tat-Trażżin tat-Tfal għandha tiġi stallata skont il-manwal tal-utent tas-Sistema tat-Trażżin tat-Tfal. Il-pożizzjoni tal-ħażna tas-sieq ta' appoġġ hija eskluża minn dawn ir-rekwiżiti.

6.3.5.1. Kriterji ġeometriċi tas-sieq ta' appoġġ u qiegħ is-sieq ta' appoġġ

Is-sieq ta' appoġġ, inklużi partijiet minnha li jitwaħħlu mas-Sistemi tat-Trażżin tat-Tfal u qiegħ is-sieq ta' appoġġ għandhom ikunu kompletament fi ħdan il-volum tal-valutazzjoni tad-dimensjoni (ara wkoll l-Figuri 1 u 2 tal-Anness 19 ta’ dan ir-Regolament), li huwa definit kif ġej:

(a) Fil-wisa' b'żewġ pjani paralleli mal-pjan X'-Z' separati b'200 mm, u ċċentrati madwar l-oriġini; u

(b) Fit-tul b'żewġ pjani paralleli mal-pjan Z'-Y' u pożizzjonati f'distanzi ta' 585 mm u 695 mm 'il quddiem mill-oriġini matul l-assi X; u

(c) Fl-għoli b’pjan parallel mal-pjan X'-Y', pożizzjonat f’distanza ta’ 70 mm 'il fuq mill-oriġini u perpendikulari għall-pjan X'-Y'. Il-partijiet riġidi mhux aġġustabbli ma għandhomx jisporġu 'l barra mill-pjan parallel mal-pjan X'-Y', pożizzjonat f'distanza ta' 285 mm taħt l-oriġini u perpendikolari mal-pjan X'-Y'.

6.3.5.2. Rekwiżiti għall-aġġustabbiltà ta' qiegħ is-sieq ta' appoġġ

Is-sieq ta' appoġġ għandha tkun aġġustata sabiex tiżgura li qiegħ is-sieq ta' appoġġ ikun jista' jiġi aġġustat tul il-firxa tal-għoli tal-volum ta' valutazzjoni tas-sieq ta' appoġġ kif speċifikat hawn taħt (ara wkoll il-Figuri 3 u 4 tal-Anness 19 ta' dan ir-Regolament). Fejn aġġustament inkrimentali huwa pprovdut, id-distanza bejn żewġ pożizzjonijiet msakkra ma għandhiex taqbeż l-20 mm.

Il-volum ta' valutazzjoni ta' qiegħ is-sieq ta' appoġġ huwa ddefinit kif ġej:

(a) Fil-wisa' b'żewġ pjani paralleli mal-pjan X'-Z' separati b'200 mm, u ċċentrati madwar l-oriġini; u

(b) Fit-tul b'żewġ pjani paralleli mal-pjan Z'-Y' u pożizzjonati f'distanzi ta' 585 mm u 695 mm 'il quddiem mill-oriġini matul l-assi X'; u

(c) Fl-għoli b'żewġ pjani paralleli mal-pjan X'-Y' u pożizzjonati f'distanzi ta' 285 mm u 540 mm 'l isfel mill-oriġini matul l-assi X'.

Għandu jkun permissibbli li s-sieq ta' appoġġ tkun aġġustabbli lil hinn mill-limiti tal-għoli fid-direzzjoni Z' (kif indikat fl-ispjega 6 tal-figura 3 tal-Anness 19), sakemm l-ebda parti ma tisporġi lil hinn mill-pjani limitanti fid-direzzjonijiet X' u Y'.

6.3.5.3. Id-dimensjonijiet ta' qiegħ is-sieq ta' appoġġ

Id-dimensjonijiet ta' qiegħ is-sieq ta' appoġġ għandhom jissodisfaw r-rekwiżiti li ġejjin:

(a) Il-wiċċ ta' kuntatt mininu tas-sieq ta' appoġġ għandu jkun ta' 2 500 mm2, imkejjel bħala wiċċ proġettat 10 mm 'il fuq mix-xifer ta' taħt ta' qiegħ is-sieq ta' appoġġ (ara l-Figura 0(d));

(b) Id-dimensjonijiet minimi ta’ barra għandhom ikunu ta’ 30 mm fid-direzzjonijiet X' u Y', b’dimensjonijiet massimi li jiġu limitati bil-volum ta' valutazzjoni ta' qiegħ is-sieq ta' appoġġ;

(c) Ir-raġġ minimu tal-ixfra ta' qiegħ is-sieq ta' appoġġ għandu jkun ta' 3.2 mm.

Figura 0(d)

6.3.5.4. Il-ġiger ta' qiegħ is-sieq ta' appoġġ

Għandu jintuża ġiger biex jivverifika li qiegħ is-sieq ta' appoġġ jissodisfa r-rekwiżiti definiti fil-paragrafu 6.3.5.2. ta' hawn fuq (ara il-Figura 0(e)). Bħala alternattiva, simulazzjoni bil-kompjuter għandha wkoll titqies sodisfaċenti.

Il-ġiger huwa definit bħala CRF ISOFIX korrispondenti mal-klassi tal-qies tat-trażżin tat-tfal. Il-ġiger jitwessa’ b’żewġ b'ankraġġi baxxi ISOFIX ta' dijametru ta' 6 mm. Il-kaxxa bl-istrixxi ppożizzjonata quddiem il-ġiger tiġi ppożizzjonata u mkejla skont il-paragrafu 6.3.5.2. ta' hawn fuq. Is-CRS għandu jkollu l-punti ta' ankraġġ tiegħu mqabbdin meta titwettaq il-valutazzjoni.

Figura 0(e)

L-assi tal-ISOFIX 6 mm tond

6.4. Il-kontroll tal-immarkar

6.4.1. Is-Servizz Tekniku li jwettaq it-testijiet tal-approvazzjoni gћandu jivverifika li l-immarkar ikun konformi mal-kundizzjonijiet meħtieġa tal-paragrafu 4 ta' dan ir-Regolament.

6.5. Il-Kontroll tal-Istruzzjonijiet dwar l-istallazzjoni u l-istruzzjonijiet tal-użu

6.5.1. Is-Servizz Tekniku li jwettaq it-testijiet tal-approvazzjoni gћandu jivverifika li l-istruzzjonijiet dwar l-istallazzjoni u l-istruzzjonijiet gћall-użu jkunu konformi mal-paragrafu 14 ta' dan ir-Regolament.

6.6. Dispożizzjonijiet applikabbli għas-Sistema tat-Trażżin tat-Tfal armata

6.6.1. Ir-reżistenza għall-korrużjoni

6.6.1.1. Sistema tat-Trażżin tat-Tfal kompluta, jew li l-partijiet tagħha huma suxxettibbli għall-korrużjoni, għandha tiġi soġġetta għat-test tal-korrużjoni speċifikat fil-paragrafu 7.1.1. ta' hawn taħt.

6.6.1.2. Wara t-test tal-korrużjoni kif provdut fil-paragrafi 7.1.1.1. u 7.1.1.2., ma għandu jkun viżibbli f'għajnejn osservatur kwalifikat l-ebda sinjal ta’ deterjorament li probabbli jtellef il-funzjonament tajjeb tas-Sistema tat-Trażżin tat-Tfal u l-ebda korrużjoni sinifikanti.

6.6.2. L-assorbiment tal-enerġija

6.6.2.1. Għat-tagħmir kollu b’partijiet fejn isserraħ id-dahar, iż-żoni definiti fl-Anness 14 ta' dan ir-Regolament, meta jiġu ttestjati skont l-Anness 13, għandhom jippermettu aċċelerazzjoni massima ta’ inqas minn 60 g. Dan ir-rekwiżit japplika anki għall-erjas tal-ilqugħ mill-impatt li qegħdin fl-erja fejn tista’ tintlaqat ir-ras.

6.6.2.2. Fil-każ ta’ Sistema tat-Trażżin tat-Tfal b’apparat ta’ appoġġ gћar-ras aġġustabbli u permanenti li jitwaћћal b’mod mekkaniku, fejn l-gћoli taċ-ċinturin tas-sikurezza għall-adulti jew tat-tagħmir li jikkontrolla ċ-ċaqliq tat-tfal ikun ikkontrollat direttament mill-appoġġ gћar-ras aġġustabbli, mhuwiex meћtieġ li jintalab li jkun hemm assorbiment tal-enerġija fiż-żoni kif iddefinit fl-Anness 18, fejn ir-ras tal-manikin ma tagħmilx kuntatt magћhom, jiġifieri wara l-appoġġ gћar-ras.

6.6.3. Qlib ta’ taħt fuq

6.6.3.1. Is-Sistema tat-Trażżin tat-Tfal għandha tiġi ttestjata kif provdut fil-paragrafu 7.1.2.; il-manikin fl-ebda punt matul it-test kollu ma għandu jintrema 'l barra kompletament mit-tagħmir. Barra minn hekk, meta s-sit tat-test ikun fil-pożizzjoni ta’ taħt fuq, ir-ras tal-manikin m’għandhiex tiċċaqlaq b’aktar minn 300 mm mill-pożizzjoni oriġinali tagħha f’direzzjoni vertikali relattiva għas-sit tat-test.

6.6.4. Test dinamiku

6.6.4.1. Ġenerali: is-Sistema tat-Trażżin tat-Tfal għandha tkun soġġetta għal testijiet dinamiċi, skont it-Tabella 2, b’konformità mal-paragrafu 7.1.3. ta' hawn taħt:

Tabella 2

L-applikazzjoni ta’ kriterji differenti li jiddependu mill-mod kif jintrama t-test

Impatt frontali Impatt minn wara Impatt laterali Test fuq it-troli+ sit standard Test f'bodì ta' karozza Test fuq it-troli+ sit standard Test f'bodì ta' karozza Test fuq it-troli+ sit standard ’il quddiem iħares lejn Iħares lura u lejn il-ġenb Iħares 'il quddiem Iħares lura u lejn il-ġenb Iħares lura u lejn il-ġenb Iħares lura u lejn il-ġenb Iħares 'il quddiem Iħares lura u lejn il-ġenb Nota 1: Sit standard ifisser sit tat-test jew bank tat-test Nota 2: Għal sistemi tat-trażżin tat-tfal li jħarsu lejn il-ġenb f'impatt laterali, jekk żewġ pożizzjonijiet huma possibbli, allura r-ras tal-manikin għandha tkun ħdejn il-bieba tal-ġenb.

6.6.4.1.1. Il-kategoija tas-Sistemi tat-Trażżin tat-Tfal i-Size għandha tiġi ttestjata fuq it-troli tat-test permezz tas-sit tat-test previst fl-Anness 6, u b’konformità mal-paragrafu 7.1.3.1. ta' hawn taħt.

6.6.4.1.2. Il-kategorija tas-Sistemi tat-Trażżin tat-Tfal “ISOFIX għal vettura speċifika” għandha tiġi ttestjata ma' kull mudell tal-vetturi li għalihom hija maħsuba s-Sistema tat-Trażżin tat-Tfal. Is-Servizz Tekniku responsabbli milli jwettaq it-testijiet jista’ jnaqqas in-numru tal-mudelli ta’ vetturi jekk dawn ma jvarjawx ħafna fl-aspetti elenkati fil-paragrafu 6.6.4.1.2.3. ta' dan ir-Regolament. Is-Sistema tat-Trażżin tat-Tfal tista' tiġi ttestjata b’wieħed mill-metodi li ġejjin:

6.6.4.1.2.1. Sistema tat-Trażżin tat-Tfal skont il-paragrafu 2.5. u skont il-paragrafu 6.3. ta’ dan ir-Regolament u li toqgħod f'firxa ta' qisien definita fir-Regolament Nru 16, l-Anness 17, Appendiċi 2, fuq it-troli tat-test permezz tal-bank tat-test preskritt fl-Anness 6 u b’konformità mal-paragrafu 7.1.3.1. ta’ dan ir-Regolament jew f’qafas ta’ bodì ta’ vettura b’konformità mal-paragrafu 7.1.3.2. ta’ dan ir-Regolament.

6.6.4.1.2.2. Għal Sistemi tat-Trażżin tat-Tfal li mhumiex skont il-paragrafu 2.5. u skont il-paragrafu 6.3. ta’ dan ir-Regolament (pereżempju CRS bla ebda użu ta' tagħmir antirotazzjoni jew bl-użu ta’ ankraġġi addizzjonali) jew li ma jidħlu f'ebda pakkett li ġie ddefinit fir-Regolament Nru 16, Anness 17, Appendiċi 2 fuq it-troli tat-test f’qafas tal-bodì tal-vettura b’konformità mal-paragrafu 7.1.3.2. jew f’vettura kompluta b’konformità mal-paragrafu 7.1.3.3. ta’ dan ir-Regolament.

6.6.4.1.2.3. L-użu ta' partijiet suffiċjenti tal-qafas tal-bodì tal-vettura li jkunu jirrappreżentaw l-istruttura tal-vettura u l-uċuh tal-impatt. Jekk is-Sistema tat-Trażżin tat-Tfal hija maħsuba biex tintuża fis-sit ta' wara, il-partijiet għandhom jinkludu d-dahar tas-sit ta' quddiem, is-sit ta' wara, il-pjanċa tal-qiegħ, il-kolonni B u C u s-saqaf. Jekk is-Sistema tat-Trażżin tat-Tfal hija maħsuba biex tintuża fis-sit ta’ quddiem, il-partijiet għandhom jinkludu d-daxxbord, il-kolonna A, il-windskrin, kwalunkwe lieva jew pum stallat fil-qiegħ jew fuq panil tal-kontrolli, is-sit ta’ quddiem, il-pjanċa tal-qiegħ u s-saqaf. Is-Servizz Tekniku responsabbli mit-twettiq tat-test jista’ jippermetti li jiġu esklużi ċerti oġġetti jekk jinstab li dawn huma żejda. L-ittestjar għandu jsir kif provdut fil-paragrafu 7.1.3.2. ta’ dan ir-Regolament, għajr għal impatt laterali.

6.6.4.1.3. It-test dinamiku għandu jitwettaq fuq Sistemi tat-Trażżin tat-Tfal li ma kinux tgħabbew qabel.

6.6.4.1.4. Jekk Sistema tat-Trażżin tat-Tfal “ISOFIX għal vettura speċifika” tiġi stallata fl-erja ta’ wara l-pożizzjonijiet tas-sits għall-adulti li l-aktar li qegħdin lura u li jħarsu 'l quddiem (per eżempju, l-erja tal-bagalji), għandu jitwettaq test wieħed bl-akbar manikin/manikini, kif tkun tippermetti s-Sistema tat-Trażżin tat-Tfal fuq vettura kompleta kif provdut fil-paragrafu 7.1.3.3. ta' dan ir-Regolament. It-testijiet l-oħra, inkluż dak tal-konformità tal-produzzjoni, jistgħu jsiru kif provdut fil-paragrafu 7.1.3.2. ta' dan ir-Regolament jekk il-manifattur jixtieq hekk.

6.6.4.1.5. Fil-każ ta’ “Trażżin għal Bżonnijiet Speċjali” kull test dinamiku speċifikat minn dan ir-Regolament għall-firxa ta' daqsijiet speċifikati mill-manifattur għandu jitwettaq darbtejn: l-ewwel billi jintużaw il-mezzi primarji tat-trażżin u wara bit-tagħmir kollu tat-trażżin li jkun qed jintuża. F'dawn it-testijiet, għandha tingħata attenzjoni speċjali għall-kundizzjonijiet meħtieġa fil-paragrafi 6.2.1.5. and 6.2.1.6. ta' dan ir-Regolament.

6.6.4.1.6. Fil-każ ta’ Sistema tat-Trażżin tat-Tfal li tuża apparat antirotazzjoni, it-test dinamiku għandu jsir kif ġej:

6.6.4.1.6.1. Bl-apparat antirotazzjoni waqt li qed jintuża, u

6.6.4.1.6.2. Mingћajr ma jintuża l-apparat antiotazzjoni, sakemm mhux provdut mekkaniżmu li jipprevjeni l-użu ħażin tal-apparat antirotazzjoni.

6.6.4.2. Matul it-testijiet dinamiċi, l-ebda parti mis-Sistema tat-Trażżin tat-Tfal li taffettwa t-trażżin tal-okkupant ma' għandha tinkiser jew tinkiser parzjalment, u l-ebda bokkla, sistema tat-tiskir jew tad-dislokazzjoni ma għandha tirrilaxxa jew tinfetaħ. L-unika eċċezzjoni hija fejn tali partijiet jew sistemi huma identifikati bħala li għandhom il-funzjoni li tillimita tagħbija fid-deskrizzjoni teknika tal-manifattur, kif definit fil-paragrafu 3.2.1. ta’ dan ir-Regolament, u dawn għandhom jikkonformaw mal-kriterji li ġejjin:

6.6.4.2.1. Jaħdmu kif previsti mill-manifattur.

6.6.4.2.2. Ma jikkompromettux il-kapaċità tas-Sistema tat-Trażżin tat-Tfal li tipproteġi lill-okkupant.

6.6.4.3. Kriterji tal-manikin għal impatt minn quddiem u wara.

6.6.4.3.1. Kriterji ta’ valutazzjoni ta' ħsara għal impatt minn quddiem u minn wara bħal fit-Tabella 3.

Tabella 3

Kriterju Taqsira Unità Q0 Q1 Q1,5 Q3 Q6 Il-kriterju tal-prestazzjoni tar-ras (biss f'każ ta' kuntatt matul l-ittestjar fil-vettura) HPC (*) (15) 600 600 600 800 800 Aċċellerazzjoni tar-ras ta’ 3 ms Ras 3 ms g 75 75 75 80 80 Forza tat-tensjoni fil-parti ta' fuq tal-għonq Fz N Għal għanijiet ta’ sorveljanza biss (**) Il-moment ta’ flessjoni fil-parti ta’ fuq tal-għonq My Nm Għal għanijiet ta’ sorveljanza biss (***) Aċċellerazzjoni tas-sider ta’ 3 ms Sider 3 ms g 55 55 55 55 55

6.6.4.4. Spostament tar-ras tal-manikin għal impatt minn quddiem u wara.

6.6.4.4.1. Sistemi tat-Trażżin tat-Tfal tal-kategorija i-Size:

6.6.4.4.1.1. Sistemi tat-Trażżin tat-Tfal li jħarsu 'l quddiem:

Sporġiment tar-ras: L-ebda parti tar-ras tal-manikin ma għandha tisporġi lil hinn mill-pjani BA, DA u DE, kif iddefinit fil-Figura 1 ta’ hawn taħt. Dan gћandu jiġi ġġudikat sa 300 ms jew il-mument li fih il-manikin jieqaf kompletament liema minnhom iseħħ l-ewwel.

6.6.4.4.1.1.1. Fejn it-test isir skont il-paragrafu 6.6.4.1.6.2. ta' hawn fuq, tolleranza ta’ + 10 fil-mija għandha tkun applikabbli għall-valur ta' distanza tal-isporġiment tar-ras bejn il-punt CR u l-pjan AB

Figura 1

L-arranġament għall-ittestjar ta’ tagħmir li jħares ’il quddiem

6.6.4.4.1.2. Għas-Sistemi tat-Trażżin tat-Tfal li jħarsu lura u l-kerrikots:

6.6.4.4.1.2.1. Sporġiment tar-ras: l-ebda parti tar-ras tal-manikin ma għandha tisporġi lil hinn mill-pjani FD, FG u DE, kif iddefinit fil-Figura 2 ta’ hawn taħt. Dan gћandu jiġi ġġudikat sa 300 ms jew il-mument li fih il-manikin jieqaf kompletament liema minnhom iseħħ l-ewwel. Fil-każ li jkun hemm kuntatt bejn Sistema tat-Trażżin tat-Tfal bħal din u l-iżbarra b’dijametru ta’ 100 mm u jintlaħqu l-kriterji kollha tal-valutazzjoni tal-korriment u l-ispostament ta' ras il-manikin, għandu jsir test dinamiku ieħor (l-impatt minn quddiem) bl-aktar manikin tqil maħsub għat-tali firxa ta' qisien u mingħajr l-iżbarra b’dijametru ta’ 100 mm; il-kundizzjonijiet meħtieġa għal dan it-test huma li jintlaħqu l-kriterji kollha l-oħra differenti minn dak tal-ispostament ’il quddiem. Fejn it-test isir skont il-paragrafu 6.6.4.1.6.2. ta' hawn fuq, it-tieni konfigurazzjoni mingħajr l-iżbarra ta' 100 mm dijametru biss tiġi kkunsidrata.

Figura 2

L-arranġament għall-ittestjar ta' tagħmir li jħares lura, li mhux sostnut mid-daxxbord.

6.6.4.4.2. Meta Sistemi tat-Trażżin tat-Tfal tal-kategorija “ISOFIX għal vettura speċifika” jiġu ttestjati f’vettura kompluta jew f’qafas ta’ bodì ta’ vettura, il-kriterji tal-prestazzjoni tar-ras (HPC) u l-aċċellerazzjoni tar-ras ta’ 3 ms għandhom jintużaw bħala kriterji ta’ valutazzjoni. Fejn m’hemm l-ebda kuntatt tar-ras, dawn il-kriterji għandhom jiġu ssodisfati mingħajr kejl, u rreġistrati biss bħala “l-ebda kuntatt tar-ras”. Wara test, bl-użu ta’ vettura sħiħa, għandu jkun possibbli li jitneħħa kompletament il-manikin mis-Sistema tat-Trażżin tat-Tfal mingħajr l-użu ta’ ingranaġġ mekkaniku, jew l-użu ta’ għodda fuq is-Sistema tat-Trażżin tat-Tfal jew tal-istruttura tal-vettura.

6.6.4.4.3 Matul it-testijiet dinamiċi, l-ebda parti mis-Sistema tat-Trażżin tat-Tfal li trażżan it-tfal fil-pożizzjoni xierqa ma għandha tfalli. Dan jinkludi bokkli, is-sistemi ta’ tiskir u s-sistemi li jmejlu d-dahar tas-sit, ħlief fejn dan ikun ġie identifikat bħala apparat li jillimita t-tagħbija. Kwalunkwe apparat li jillimita t-tagħbija għandu jiġi identifikat fid-deskrizzjonijiet tekniċi tal-manifatturi kif definit fil-paragrafu 3.2.1. ta’ dan ir-Regolament.

6.6.4.5. Kriterji tal-manikin għall-impatt laterali tas-Sistemi tat-Trażżin tat-Tfal li jħarsu 'l quddiem u lura.

6.6.4.5.1. Kriterju tal-valutazzjoni tal-korriment ewlieni — Konteniment tar-ras

Matul il-fażi tat-tagħbija tal-ittestjar tal-impatt laterali, sa 80 ms, il-protezzjoni tal-ġnub għandha dejjem titpoġġa fil-livell taċ-ċentru tal-gravità tar-ras tal-manikin b'mod perpendikulari għad-direzzjoni tal-intrużjoni mill-bieba It-trażżin tar-ras se jiġi vvalutat skont il-kriterji li ġejjin:

(a) L-ebda kuntatt tar-ras mal-panil tal-bieba;

(b) Ir-ras ma taqbiżx il-pjan vertikali identifikat permezz ta’ linja ħamra fuq in-naħa ta' fuq tal-bieba (dehra tal-kamera minn fuq). Dan il-pjan vertikali huwa identifikat b’linja fuq il-bieba milquta kif definit fl-Anness 6, Appendiċi 3, Figura 1.

6.6.4.5.2. Kriterji ta' valutazzjoni addizzjonali ta' korriment minn impatt laterali

Kriterju Taqsira Unità Q0 Q1 Q1,5 Q3 Q6 Il-kriterju tal-prestazzjoni tar-ras HPC (15) 600 600 600 800 800 L-aċċellerazzjoni tar-ras 3 ms Ras 3 ms g 75 75 75 80 80 It-tensjoni fil-parti ta' fuq tal-għonq Fz N Għal għanijiet ta’ sorveljanza biss (****) Il-moment ta’ flessjoni tal-parti ta’ fuq tal-għonq Mx Nm Għal għanijiet ta’ sorveljanza biss (*****)

6.6.5. Ir-reżistenza għat-temperatura

6.6.5.1. Il-montatura tal-bokkla, l-apparat li jiġġebbed lura, l-apparat li jaġġusta u t-tagħmir tal-qfil li hemm probabbiltà li jiġu affetwati mit-temperatura, għandhom jiġu soġġetti għat-test tat-temperatura speċifikat fil-paragrafu 7.2.7. ta' hawn taħt.

6.6.5.2. Wara t-test tat-temperatura kif provdut fil-paragrafu 7.2.7.1. ta' hawn taħt, ma għandu jkun viżibbli f'għajnejn osservatur kwalifikat l-ebda sinjal ta’ deterjorament, li hemm probabbiltà li se jtellef mill-funzjonament xieraq tat-trażżin tat-tfal. Għandhom imbagħad jiġu mwettqa t-testijiet dinamiċi.

6.7. Id-dispożizzjonijiet applikabbli għall-komponenti individwali tat-trażżin

6.7.1. Il-bokkla

6.7.1.1. Il-bokkla għandha tkun iddisinjata b’tali mod li tkun prekluża kull possibbiltà ta’ manipulazzjoni mhux korretta. Dan ifisser, fost ħwejjeġ oħra, li ma għandux ikun possibbli li l-bokkla titħalla f’pożizzjoni mhux magħluqa għalkollox; ma għandux ikun possibbli li b’mod involontarju jiġu skambjati partijiet mill-bokkla meta l-bokkla tkun qed tingħalaq; il-bokkla għandha tingħalaq biss meta l-partijiet kollha jkunu mdaħħla f’posthom. Kull fejn il-bokkla hija f'kuntatt mat-tfal, din ma għandhiex tkun idjaq mill-wisa' minima taċ-ċinga kif speċifikat fil-paragrafu 6.7.4.1.1 ta' hawn taħt. Dan il-paragrafu mhux applikabbli għall-montaturi taċ-ċinturini li diġà ġew approvati skont ir-Regolament tal-ECE Nru 16 jew kwalunkwe standard ekwivalenti fis-seħħ. Fil-każ ta' "Trażżin għal Bżonnijiet Speċjali" hija l-bokkla fuq il-mezz primarju tat-trażżin biss li jeħtieġ li tikkonforma mal-kundizzjonijiet meħtieġa tal-paragrafi 6.7.1.2. sa 6.7.1.8. biż-żewġ paragrafi msemmija inklużi.

6.7.1.2. Il-bokkla, anki meta mhix taħt tensjoni, għandha tibqa’ magħluqa tkun xi tkun il-pożizzjoni tagħha. Għandha titħaddem u tinqabad bl-idejn b'mod faċli. Għandu jkun possibbli li tinfetaħ billi tkun eżerċitata pressjoni fuq buttuna jew fuq xi tagħmir simili.

Il-wiċċ li fuqu għandha tiġi eżerċitata din il-pressjoni jrid ikollu, fil-pożizzjoni tal-ftuħ attwali u meta jiġi projettat fi pjan perpendikolari gћad-direzzjoni inizjali tal-moviment tal-buttuna:

(a) F'każ ta' tagħmir magħluq, erja ta' mhux inqas minn 4.5 cm2 b'wisa' ta' mhux inqas minn 15-il mm;

(b) F'każ ta' tagħmir mhux magħluq, erja ta' 2.5 cm2 u wisa' ta' mhux anqas minn 10 mm. Il-wisa' għandha tkun l-iżgħar waħda miż-żewġ dimensjonijiet li jifformaw l-erja preskritta u għandha titkejjel b'mod rettangolari għad-direzzjoni tal-moviment tal-buttuna li jħoll il-bokkla.

6.7.1.3. L-erja tal-ftuħ tal-bokkla għandha tkun miżbugħa ħamra. Ebda parti oħra tal-bokkla ma għandha jkollha dan il-kulur.

6.7.1.4. Għandu jkun possibbli li t-tfal jinħallu mit-trażżin billi bokkla waħda titħaddem darba. Huwa permess li jitneħħew it-tfal flimkien ma' tagħmir bħal benniena għat-trabi li tinġarr/kerrikot/trażżin għall-kerrikot jekk is-Sistema tat-Trażżin tat-Tfal tista' tinħall billi jitħaddmu mhux aktar minn żewġ buttuni tar-rilaxx.

6.7.1.4.1. Pożizzjonatur għaċ-ċinga tal-ispalla

Jekk huwa pprovdut pożizzjonatur għaċ-ċinga tal-ispalla, dan għandu jkun iddisinjat b’tali mod li jipprevjeni manipulazzjoni mhux korretta. Ma għandux ikun possibbli li l-mezz jintuża b’mod li jikkawża li ċ-ċineg tal-ispalla jinbarmu. Għandu jkun possibbli li t-tagħmir jinqafel b'azzjoni waħda biss. Il-forza meħtieġa biex jinqafel it-tagħmir ma għandhiex taqbeż il-15 N.

6.7.1.4.2. Il-pożizzjonatur taċ-ċinga tal-ispalla għandu jitħaddem u jinqabad mingħajr problemi. Għandu jkun possibbli li jinfetaħ b'azzjoni sempliċi, iżda għandu jkun diffiċli għat-tifel jew tifla okkupanti li timmanipula l-mekkaniżmu tar-rilaxx. Il-forza meħtieġa biex jinħall it-tagħmir ma għandhiex taqbeż il-15 N.

6.7.1.4.3. Il-pożizzjonatur taċ-ċinga tal-ispalla ma għandux jaqbeż is-60 mm f'għoli.

6.7.1.5. Il-ftuħ tal-bokkla għandu jagħti l-opportunità biex it-tifel jew tifla titneħħa b'mod indipendenti mis-"siġġu", mill-"appoġġ tas-siġġu" jew mill-"ilqugħ mill-impatt" jekk imwaħħal, u jekk it-tagħmir jinkludi ċinga li tgħaddi minn bejn il-koxox, din iċ-ċinga għandha tinħall billi titħaddem l-istess bokkla.

6.7.1.6. Il-bokkla għandha tkun kapaċi tirreżisti għall-kundizzjonijiet meħtieġa tat-tħaddim tat-test tat-temperatura mogħtija fil-paragrafu 7.2.7. ta' hawn taħt u għal tħaddim ripetut, u qabel it-test dinamiku provdut fil-paragrafu 7.1.3. ta' hawn taħt għandha tgħaddi minn test li jinkludi 5 000 ± 5 ċiklu ta' ftuħ u għeluq taħt il-kundizzjonijiet normali għall-użu.

6.7.1.7. Il-bokkla għandha tiġi suġġetta għat-testijiet tal-ftuħ li ġejjin:

6.7.1.7.1. It-test meta mgħobbija

6.7.1.7.1.1. Għal dan it-test għandha tintuża Sistema tat-Trażżin tat-Tfal li diġà għaddiet mit-test dinamiku provdut fil-paragrafu 7.1.3. ta' hawn taħt.

6.7.1.7.1.2. Il-forza meħtieġa biex tinfetaħ il-bokkla fit-test preskritt fil-paragrafu 7.2.1.1. ta' hawn taħt ma għandhiex teċċedi 80 N

6.7.1.7.2. It-test mingħajr tagħbija

6.7.1.7.2.1. Għal dan it-test għandha tintuża bokkla li preċedentement ma ġietx suġġetta għal tagħbija. Il-forza meħtieġa biex tinfetaħ il-buttuna meta mhix mgħobbija għandha tkun ta' bejn 40–80 N fit-testijiet provduti fil-paragrafu 7.2.1.2. ta' hawn taħt

6.7.1.8. Saħħa

6.7.1.8.1. Skont il-paragrafu 7.2.1.3.2. matul it-test l-ebda parti mill-bokkla jew miċ-ċineg ta' ħdejha jew mill-apparat li jaġġusta ma għandhom jinkisru jew jinqalgħu.

6.7.1.8.2. Skont il-massa iddikjarata mill-manifattur, bokkla li tikkontrolla ċ-ċaqlieq għandha tiflaħ:

6.7.1.8.2.1. 4 kN, jekk il-limitu tal-massa huwa inqas jew ugwali għal 13-il kg;

6.7.1.8.2.2. 10 kN, jekk il-limitu tal-massa huwa akbar minn 13-il kg.

6.7.1.8.3. L-Awtorità tal-Approvazzjoni tat-Tip tista’ ma twettaqx it-test tas-saħħa tal-bokkla jekk infomazzjoni li diġà hija disponibbli twassal biex dan it-test jisfa jkun żejjed.

6.7.2. Apparat ta’ aġġustament

6.7.2.1. Il-medda tal-aġġustament għandha tkun suffiċjenti biex tippermetti l-aġġustament korrett tas-Sistema tat-Trażżin tat-Tfal ta' kull piż li t-tagħmir huwa maħsub għalih u biex tippermetti l-istallazzjoni sodisfaċenti fil-vetturi kollha kompatibbli mal-i-Size.

6.7.2.2. L-apparat kollu għall-aġġustament għandu jkun tat-tip “li jaġġusta malajr”.

6.7.2.3. It-tagħmir tat-tip "li jaġġusta malajr" għandu jintlaħaq faċilment meta s-Sistema tat-Trażżin tat-Tfal tkun stallata kif suppost u meta it-tfal jew il-manikin ikunu f'posthom.

6.7.2.4. Tagħmir tat-tip "li jaġġusta malajr" għandu jkun wieħed li jiġi aġġustat faċilment skont l-istatura fiżika tat-tifel jew tifla. B’mod partikolari, f’test imwettaq skont il-paragrafu 7.2.2.1. ta' hawn taħt, il-forza meħtieġa biex jitħaddem apparat għall-aġġustament manwali ma għandhiex teċċedi 50 N.

6.7.2.5. Żewġ kampjuni ta' apparat għall-aġġustament tas-Sistemi tat-Trażżin tat-Tfal għandhom jiġu ttestjati kif provdut mill-kundizzjonijiet meħtieġa għat-tħaddim tat-test tat-temperatura mogħtija fil-paragrafu 7.2.7.1. u fil-paragrafu 7.2.3. ta' hawn taħt.

6.7.2.5.1. L-ilsien taċ-ċinga ma għandux jeċċedi l-25 mm għal apparat għall-aġġustament wieħed jew 40 mm għall-apparat għall-aġġustament kollu.

6.7.2.6. It-tagħmir m’għandux jinkiser jew jinqala’ meta jiġi ttestjat kif provdut fil-paragrafu 7.2.2.1. ta hawn taħt.

6.7.2.7. Apparat li jaġġusta armat direttament fuq is-Sistema tat-Trażżin tat-Tfal għandu jkun kapaċi jirreżisti tħaddim ripetut u qabel it-test dinamiku provdut fil-paragrafu 7.1.3. għandu jgħaddi minn test li jinkludi 5 000 ± 5 ċiklu kif speċifikat fil-paragrafu 7.2.3.

6.7.3. Apparat li jiġbed lura

6.7.3.1. Apparat li jiġbed lura li jissakkar awtomatikament

6.7.3.1.1. Iċ-ċinga mgħammra b’apparat li jiġbed lura li jissakkar awtomatikament ma għandiex tinħall b’aktar minn 30 mm bejn il-pożizzjonijiet ta’ tiskir tal-apparat li jiġbed lura. Wara moviment lura ta’ min jilbisha, iċ-ċinga għandha jew tibqa’ fil-pożizzjoni inizjali tagħha jew terġa’ lura awtomatikament għal dik il-pożizzjoni meta min jilbisha sussegwentement jagħmel (tagħmel) moviment 'il quddiem.

6.7.3.1.2. Jekk l-apparat li jiġbed lura huwa parti minn ċinturin ta’ fuq il-ħoġor, il-forza li tiġbed lura taċ-ċinga m’għandhiex tkun ta’ inqas minn 7 N kif imkejla fit-tul ħieles bejn il-manikin u l-apparat li jiġbed lura kif provdut fil-paragrafu 7.2.4.1. Jekk l-apparat li jiġbed lura huwa parti mit-trażżin tas-sider, il-forza li tiġbed lura ma għandhiex tkun inqas minn 2 N jew aktar minn 7 N kif imkejla b’mod simili. Jekk iċ-ċinga tgħaddi minn gwida jew taljola, il-forza li tiġbed lura għandha titkejjel fit-tul ħieles bejn il-manikin u l-gwida jew it-taljola. Jekk il-montatura tinkludi tagħmir, li jitħaddem b’mod manwali jew b’mod awtomatiku, li ma jħallix li ċ-ċinga tinġibed lura kompletament, dak it-tagħmir ma għandux ikun qed jaħdem meta jittieħed dan il-kejl.

6.7.3.1.3. Iċ-ċinga għandha tinġibed b'mod ripetut mill-apparat li jiġbed lura u titħalla tinġibed lura, fil-kundizzjonijiet stipulati fil-paragrafu 7.2.4.2. ta' hawn taħt, sakemm jiġu kompluti 5 000 ċiklu. L-apparat li jiġbed lura mbagħad għandu jiġi suġġett għall-kundizzjonijiet meħtieġa għat-tħaddim tat-test tat-temperatura mogħtija fil-paragrafu 7.2.7.1. u għat-test tal-korrużjoni deskritt fil-paragrafu 7.1.1. ta' hawn taħt u għat-test tar-reżistenza għat-trab deskritt fil-paragrafu 7.2.4.5. ta' hawn taħt. Imbagħad għandu jerġa’ jikkompleta b’mod sodisfaċenti 5 000 ċiklu ieħor fejn jinħall u jinġibed lura. Wara t-testijiet ta' hawn fuq l-apparat li jiġbed lura għandu jkompli jaħdem b’mod korrett u għandu jissodisfa l-kundizzjonijiet tal-paragrafi 6.7.3.1.1 u 6.7.3.1.2 ta' hawn fuq.

6.7.3.2. Apparat li jiġbed lura li jissakkar f’emerġenza

6.7.3.2.1. Apparat li jiġbed lura li jissakkar f'emerġenza għandu jissodisfa l-kundizzjonijiet ta' hawn taħt meta jiġi ttestjat kif provdut fil-paragrafu 7.2.4.3.:

6.7.3.2.1.1. Għandu jissakkar meta d-deċellerazzjoni tal-vettura tilħaq 0,45 g.

6.7.3.2.1.2. M’għandux jissakkar għal aċċellerazzjonijiet taċ-ċinga ta’ inqas minn 0.8 g kif imkejla fl-assi tal-ħruġ taċ-ċinga.

6.7.3.2.1.3. ma għandux jissakkar meta t-tagħmir sensittiv tiegħu jiġi inklinat b'mhux aktar minn 12° fi kwalunkwe direzzjoni mill-pożizzjoni tal-istallazzjoni speċifikata mill-manifattur tiegħu;

6.7.3.2.1.4. Għandu jissakkar meta t-tagħmir sensittiv tiegħu jiġi inklinat b'aktar minn 27° fi kwalunkwe direzzjoni mill-pożizzjoni tal-istallazzjoni speċifikata mill-manifattur.

6.7.3.2.2. Fejn it-tħaddim tal-apparat li jiġbed lura jiddependi minn sinjal jew sors ta’ enerġija estern, id-disinn għandu jiżgura li l-apparat li jiġbed lura jissakkar awtomatikament jekk dak is-sinjal jew sors ta’ enerġija jiġrilu xi ħsara jew jiġi interrott.

6.7.3.2.3. Apparat li jiġbed lura li jissakkar f’emerġenza li għandu sensittività multipla għandu jissodisfa l-kondizzjonjiet stabbiliti hawn fuq. Barra minn dan, jekk wieħed mill-fatturi tas-sensittività jirrelata mal-ħruġ taċ-ċinga, l-apparat għandu ikun issakkar f’aċċellerazzjoni taċ-ċinga ta’ 1.5 g kif imkejla fl-assi tal-ħruġ taċ-ċinga.

6.7.3.2.4. Fit-testijiet li jissemmew fil-paragrafi 6.7.3.2.1.1 u 6.7.3.2.3 ta' hawn fuq, l-ammont ta’ ħruġ taċ-ċinga li jseħħ qabel ma jissakkar l-apparat li jiġbed lura ma għandux jeċċedi l-50 mm, bil-50 mm jibdew mit-tul maħlul speċifikat fil-paragrafu 7.2.4.3.1. ta' hawn taħt. Fit-test li jissemma fil-paragrafu 6.7.3.2.1.2. ta' hawn fuq, l-apparat ma għandux jissakkar matul il-50 mm tal-ħruġ taċ-ċinga bil-50 mm jibdew mit-tul maħlul speċifikat fil-paragrafu 7.2.4.3.1 ta' hawn taħt.

6.7.3.2.5. Jekk l-apparat li jiġbed lura huwa parti minn ċinturin ta’ fuq il-ħoġor, il-forza li tiġbed lura taċ-ċinga ma għandhiex tkun ta’ inqas minn 7 N kif imkejla fit-tul ħieles bejn il-manikin u l-apparat li jiġbed lura kif provdut fil-paragrafu 7.2.4.1. ta' hawn taħt. Jekk l-apparat li jiġbed lura huwa parti mit-trażżin tas-sider, il-forza li tiġbed lura ma għandhiex tkun ta' inqas minn 2 N jew ta' aktar minn 7 N imkejla b’mod simili. Jekk iċ-ċinga tgħaddi minn gwida jew taljola, il-forza li tiġbed lura għandha titkejjel fit-tul ħieles bejn il-manikin u l-gwida jew it-taljola. Jekk il-montatura tinkludi tagħmir, li jitħaddem b’mod manwali jew b’mod awtomatiku, li ma jħallix li ċ-ċinga tinġibed lura kompletament, dak it-tagħmir m’għandux ikun qed jaħdem meta jittieħed dan il-kejl.

6.7.3.2.6. Iċ-ċinga għandha tinġibed b'mod ripetut mill-apparat li jiġbed lura u titħalla tinġibed lura, fil-kundizzjonijiet stipulati fil-paragrafu 7.2.4.2., sakemm jiġu kompluti 40 000 ċiklu. L-apparat li jerġa' jiġbed lura imbagħad għandu jiġi suġġett għall-kundizzjonijiet meħtieġa għat-tħaddim tat-test tat-temperatura mogħtija fil-paragrafu 7.2.7. u għat-test tal-korrużjoni deskritt fil-paragrafu 7.1.1. u għat-test tar-reżistenza għat-trab deskritt fil-paragrafu 7.2.4.5.

6.7.4. Ċineg

6.7.4.1. Wisa'

6.7.4.1.1. Il-wisa' minima taċ-ċineg li jrażżnu t-tifel jew tifla li huma f'kuntatt mal-manikin hija ta' 25 mm. Dawn id-dimensjonijiet għandhom jitkejlu matul it-test tas-saħħa taċ-ċinga provdut fil-paragrafu 7.2.5.1., mingħajr ma titwaqqaf il-magna u b’tagħbija daqs 75 il-mija tat-tagħbija li biha tinqata’ ċ-ċinga.

6.7.4.2. Is-saħħa wara l-ikkondizzjonar tal-kamra

6.7.4.2.1. Għandha tkun iddeterminata t-tagħbija li biha tinqata' ċ-ċinga, kif provdut fil-paragrafu 7.2.5.1.2. ta' hawn taħt, fuq żewġ kampjuni ta' ċineg ikkondizzjonati kif stipulat fil-paragrafu 7.2.5.2.1.

6.7.4.2.2. Id-differenza bejn it-tagħbijiet li bihom tinqata’ ċ-ċinga taż-żewġ kampjuni ma għandhiex teċċedi l-10 fil-mija tal-akbar tagħbija li biha tinqata’ ċ-ċinga fost it-tnejn imkejla.

6.7.4.3. Is-saħħa wara l-ikkondizzjonar speċjali

6.7.4.3.1. Fuq żewġ ċineg ikkondizzjonati kif stipulat f’waħda mid-dispożizzjonijiet provduti fil-paragrafu 7.2.5.2. ta' hawn taħt (minbarra l-paragrafu 7.2.5.2.1. ta' hawn taħt), it-tagħbija li biha tinqata’ ċ-ċinga għandha tkun ta’ mhux inqas minn 75 fil-mija tal-medja tat-tagħbijiet iddeterminati fit-test li jissemma fil-paragrafu 7.2.5.1. ta' hawn taħt.

6.7.4.3.2. Barra minn hekk, it-tagħbija tal-ibbrejkjar ma għandhiex tkun ta' anqas minn 3.6 kN għat-trażżin ta' Sistemi tat-Trażżin tat-Tfal i-Size.

6.7.4.3.3. L-Awtorità tal-Approvazzjoni tat-Tip tista’ ma twettaqx wieħed jew aktar minn dawn it-testijiet jekk il-kompożizzjoni tal-materjal użat, jew informazzjoni diġà disponibbli, issarraf biex dan it-test jew testijiet jisfaw ikunu żejda.

6.7.4.3.4. Il-proċedura tal-ikkondizzjonar tal-brix tat-tip 1 iddefinita fil-paragrafu 7.2.5.2.6. ta' hawn taħt għandha titwettaq biss meta t-test tal-mikroslip definit fil-paragrafu 7.2.3. ta' hawn taħt jagħti riżultat ta’ 'l fuq minn 50 fil-mija tal-limitu provdut fil-paragrafu 6.7.2.5.1 ta' hawn fuq.

6.7.4.4. Ma għandux ikun possibbli li tinġibed iċ-ċinga sħiħa minn ġo kwalunkwe apparat li jaġġusta, bokkla jew punt ta’ ankraġġ.

6.7.5. L-ispeċifikazzjonijiet ISOFIX fir-rigward tal-punti ta' ankraġġ

Il-"punti ta' ankraġġ ISOFIX" u l-indikaturi tal-qfil gћandhom ikunu kapaċi jifilћu gћal operazzjonijiet ripetuti u, qabel it-test dinamiku preskritt fil-paragrafu 7.1.3. ta' hawn taħt, gћandhom jgħaddu minn test li jikkonsisti f'2 000 ± 5 ċiklu ta' ftuћ u ta' gћeluq f'kundizzjonijiet normali ta' użu.

6.7.5.1. Il-punti tal-ankraġġ ISOFIX u l-indikaturi tat-tqabbid għandhom ikunu jifilħu operazzjonijiet ripetuti u għandhom, qabel it-test dinamiku preskritt fil-paragrafu 7.1.3., jgħaddu minn test li jikkonsisti f'2 000 ± 5 ċiklu ta' ftuћ u ta' gћeluq f'kundizzjonijiet normali ta' użu.

6.7.5.2. Il-punti tal-ankraġġ ISOFIX għandu jkollhom mekkaniżmu tat-tiskir konformi mar-rekwiżiti speċifikati f'(a) jew (b) li ġejjin: (a) Ir-rilaxx tal-mekkaniżmu tat-tiskir tas-sit kollu, għandu jkun jirrikjedi żewġ azzjonijiet konsekuttivi, li fosthom l-ewwel waħda trid tkun għadha attiva filwaqt li sseħħ it-tieni waħda; jew (b) Il-forza biex jinfetaħ il-punt tal-ankraġġ ISOFIX għandha tkun ta' talanqas 50 N meta tiġi ttestjata kif jippreskrivi l-paragrafu 7.2.8. ta' hawn taħt.

6.8. Klassifikazzjoni

6.8.1. Is-Sistemi tat-Trażżin tat-Tfal jistgħu jkopru kull firxa ta' daqsijiet sakemm jintlaħqu r-rekwiżiti kollha.

7. TESTIJIET

7.1. Testjiet tas-Sistema tat-Trażżin tat-Tfal immuntata

7.1.1. Korrużjoni

7.1.1.1. Il-biċċiet tal-metall tas-Sistema tat-Trażżin tat-Tfal għandhom jitpoġġew f’kumpartiment tat-testijiet kif provdut fl-Anness 4. Fil-każ ta’ Sistema tat-Trażżin tat-Tfal li tinkludi apparat li jiġbed lura, iċ-ċinga għandha tinħall għal kollox għajr għal 100 ± 3 mm. Minbarra għal interruzzjonijiet qosra li jistgħu jkunu neċessarji, per eżempju għall-kontroll u biex timtela’ mill-ġdid is-soluzzjoni tal-melħ, it-test tal-esponiment għandu jipproċedi kontinwament għal perjodu ta’ 50 ± 0.5 siegħa.

7.1.1.2. Meta jitlesta t-test tal-esponiment, il-biċċiet tal-metall tas-Sistema tat-Trażżin tat-Tfal għandhom jinħaslu bil-mod, jew jiġu mgħaddsa f'ilma mill-vit nadif b'temperatura ta' mhux aktar minn 38 °C biex jitneħħa kull depożitu tal-melħ li seta' fforma u mbagħad jitħallew jinxfu b'temperatura tal-kamra ta' bejn 18 u 25 °C għal 24 ± 1 siegħa qabel l-ispezzjoni skont il-paragrafu 6.6.1.2. ta' hawn fuq.

7.1.2. Qlib ta’ taħt fuq

7.1.2.1. Il-manikin għandu jiġi mgħammar b'wieħed mill-apparati tal-applikazzjoni tat-tgħabija kif jixraq, u kif inhu spjegat fl-Anness 21. Poġġi il-manikin fit-trażżin stallat skont dan ir-Regolament filwaqt li jitqiesu l-istruzzjonijiet tal-manifattur u bir-reħa standard kif speċifikat fil-paragrafu 7.1.3.5. applikata għas-sistemi kollha b'mod identiku.

7.1.2.2. It-trażżin għandu jitwaħħal mal-bank tat-test jew is-sit tal-vettura. Is-Sistema tat-Trażżin tat-Tfal kollha għandha tiddawwar madwar assi orizzontali li qiegħed fil-pjan medjan lonġitudinali tas-Sistema tat-Trażżin tat-Tfal f’angolu ta’ 540° ± 5 b’veloċità ta’ 2-5 gradi/sekonda u titwaqqaf f'dik il-pożizzjoni. Għall-finijiet ta’ dan it-test, it-tagħmir maħsub biex jintuża f’karrozzi speċifiċi jista’ jitwaħħal mal-bank tat-test deskritt fl-Anness 6.

7.1.2.3. F'din il-pożizzjoni statika maqluba, għandha tiġi applikata vertikalment 'l isfel massa ekwivalenti għal erba' darbiet dik tal-manikin fi pjan perpendikulari għall-assi tar-rotazzjoni flimkien mal-manikin bl-utilizzazzjoni tal-apparat għall-applikazzjoni tat-tagħbija deskritt fl-Anness 21. It-tagħbija għandha tiġi applikata b'mod ikkontrollat gradwalment b'rata li ma taqbiżx l-aċċellerazzjoni gravitazzjonali jew 400 mm/min. Żomm it-tagħbija massima preskritta għal dewmien ta' 30 – 0/+ 5 sekonda.

7.1.2.4. Neħħi t-tagħbija b'rata li ma taqbiżx 400 mm/min u kejjel id-dispjazzament.

7.1.2.5. Dawwar is-sit kollu għal 180° biex tirritorna fil-pożizzjoni tal-bidu.

7.1.2.6. Dan iċ-ċiklu tat-test għandu jerġa’ jitwettaq b’rotazzjoni fid-direzzjoni kuntrarja. Bl-assi tar-rotazzjoni fil-pjan orizzontali u f'90° għal dik taż-żewġ testijiet preċedenti, il-proċedura għandha terġa' tiġi ripetuta fiż-żewġ direzzjonijiet tar-rotazzjoni.

7.1.2.7. It-testijiet għandhom jitwettqu billi jintużaw kemm l-iżgħar u kemm l-akbar manikini xierqa għall-firxa ta' daqsijiet li għaliha huwa maħsub it-tagħmir għat-trażżin. Mhu permess l-ebda aġġustament tal-manikin jew tas-Sistemi tat-Trażżin tat-Tfal matul iċ-ċiklu komplut tat-test.

7.1.3. Ittestjar dinamiku għal impatt minn quddiem, minn wara u laterali:

(a) It-test tal-impatt minn quddiem għandu jitwettaq fuq "i-Size" (Sistemi tat-Trażżin tat-Tfal ISOFIX Universali Integrali) u “Sistemi tat-Trażżin tat-Tfal ISOFIX għal vettura speċifika”;

(b) It-test tal-impatt minn wara għandu jitwettaq fuq i-Size u Sistemi tat-Trażżin tat-Tfal li jħarsu lura "ISOFIX għal vettura speċifika";

(c) It-tesijiet tal-impatt laterali għandhom jitwettqu biss fuq il-bank tat-testijeit għas-Sistemi tat-Trażżin tat-Tfal i-Size ISOFIX Universali Integrali u s-Sistemi tat-Trażżin tat-Tfal "ISOFIX għal vetturi speċifiċi".

7.1.3.1. It-testijiet fuq it-troli u l-bank tat-testijiet

7.1.3.1.1. Testijiet ta’ impatt minn quddiem u minn wara

7.1.3.1.1.1. It-troli u l-bank tat-testijet użati fit-test dinamiku għandhom jissodisfaw il-kundizzjonijiet meħtieġa tal-Anness 6 ta' dan ir-Regolament.

7.1.3.1.1.2. It-troli għandu jibqa’ orizzontali matul id-deċellerazzjoni jew l-aċċellerazzjoni.

7.1.3.1.1.3. Il-bank tat-test għandu jiddawwar 180° meta jsir it-test b’konformità mal-kundizzjonijiet meħtieġa tat-test tal-impatt minn wara.

7.1.3.1.1.4. Meta tkun qed tiġi ttestjata Sistema tat-Trażżin tat-Tfal li tħares lura maħsuba biex tintuża għall-postijiet ta’ bilqiegħda ta’ quddiem, id-daxxbord tal-vettura għandu jiġi rrapreżentat minn żbarra riġida mwaħħla mat-troli b’tali mod li l-assorbiment kollu tal-enerġija jseħħ fis-Sistema tat-Trażżin tat-Tfal.

7.1.3.1.1.5. Mekkaniżmi ta’ deċellerazzjoni jew aċċellerazzjoni

L-applikant għandu jagħżel li juża wieħed minn dawn iż-żewġ mekkaniżmi:

7.1.3.1.1.5.1. Apparat tat-test tad-deċellerazzjoni:

Id-deċellerazzjoni tat-troli għandha tinkiseb billi jintuża l-apparat provdut fl-Anness 6 ta' dan ir-Regolament jew kwalunkwe tagħmir ieħor li jagħti riżultati ekwivalenti. Dan l-apparat għandu jkun kapaċi li jwettaq dak li huwa speċifikat fil-paragrafu 7.1.3.4. ta' hawn taħt u iktar 'il quddiem.

Il-proċedura tal-ikkalibrar:

Il-kurva tad-deċellerazzjoni tat-troli, fil-każ tat-testijiet tas-Sistema tat-Trażżin tat-Tfal imwettqa skont il-paragrafu 7.1.3.1. ta' hawn fuq, li jintrabtu miegħu masses inerti li jiżnu sa 55 kg sabiex issir riproduzzjoni ta' Sistema tat-Trażżin tat-Tfal fl-użu, u fil-każ ta' testijiet tas-Sistema tat-Trażżin tat-Tfal f'qafas ta' vettura mwettqa skont il-paragrafu 7.1.3.2. ta' hawn taħt, fejn it-troli jkun marbut mal-istruttura tal-vettura u masses interti li jiżnu sa 55 kg (għal x drabi) u b'hekk jiġi riprodott l-għadd ta' (x) ta' Sistemi tat-Trażżin tat-Tfal fl-użu, għandha tibqa', fil-każ tal-impatt minn quddiem fl-erja skura tal-graff fl-Appendiċi 1 tal-Anness 7 ta' dan ir-Regolament, u fil-każ tal-impatt minn wara, għandha tibqa' fl-erja skura tal-graff tal-Appendiċi 2 tal-Anness 7 ta' dan ir-Regolament.

Matul l-ikkalibrar tat-tagħmir li jwaqqaf, id-distanza tat-twaqqif għandha tkun ta’ 650 ± 30 mm għal impatt minn quddiem, u 275 ± 20 mm għal impatt minn wara.

Il-kundizzjonijiet għall-ittestjar dinamiku waqt l-ittestjar:

Għal impatt minn quddiem u minn wara d-deċellerazzjoni għandha tinkiseb bl-apparat kalibrat kif iddikkjarat hawn fuq, madankollu:

(a) Il-kurvatura tad-deċellerazzjoni ma għandhiex ikollha aktar minn 3 ms f'tul ta' ħin li jaqbeż il-limiti minimi tar-rekwiżiti tal-prestazzjoni;

(b) Jekk it-testijiet imsemmija hawn fuq twettqu b’veloċità ogħla u/jew il-kurva tad-deċellerazzjoni taqbeż il-valur ta’ limitu tal-erja skura u s-Sistema tat-Trażżin tat-Tfal tissodisfa r-rekwiżiti, it-test għandu jitqies bħala sodisfaċenti.

7.1.3.1.1.5.2. Il-mekkaniżmu tat-test tal-aċċellerazzjoni

Il-kundizzjonijiet għall-ittestjar dinamiku:

Għal impatt minn quddiem, it-troli għandu jkun imbuttat 'il quddiem b'tali mod li, waqt it-test, il-bidla fil-veloċità totali tiegħu ΔV hi 52 + 0 – 2 km/h u l-kurva tal-aċċellerazzjoni tiegħu ma taqbiżx l-erja skura tal-graff fl-Appendiċi 1 tal-Anness 7 u tibqa ' 'l fuq mis-segment iddefinit mill-koordinati (5 g, 10 ms) u (9 g, 20 ms). Il-bidu tal-impatt (T0) huwa ddefinit, skont l-ISO 17 373 għal livell ta' aċċelerazzjoni ta' 0,5 g.

Għal impatt minn wara, it-troli għandu jkun imbuttat 'il quddiem b'tali mod li, waqt it-test, il-bidla fil-veloċità totali tiegħu ΔV hi 32 + 2 – 0 km/h u l-kurva tal-aċċellerazzjoni tiegħu ma taqbiżx l-erja skura tal-graff fl-Appendiċi 2 tal-Anness 7 u tibqa ' 'l fuq mis-segment iddefinit mill-koordinati (5 g, 5 ms) u (10 g, 10 ms). Il-bidu tal-impatt (T0) huwa ddefinit, skont l-ISO 17 373 għal livell ta' aċċelerazzjoni ta' 0,5 g.

Minkejja li jintlaħqu r-rekwiżiti ta' fuq, is-Servizz Tekniku għandu juża troli (mgħammar bil-bank tat-testijiet), kif speċifikat fil-paragrafu 1. tal-Anness 6, superjuri għal 380 kg.

Madankollu, jekk t-testijiet ta’ hawn fuq twettqu b’veloċità ogħla u/jew il-kurva tal-aċċellerazzjoni taqbeż il-valur ta’ limitu tal-erja skura u s-Sistema tat-Trażżin tat-Tfal tissodisfa r-rekwiżiti, it-test għandu jitqies bħala sodisfaċenti.

7.1.3.1.1.6. Għandhom jitkejlu:

7.1.3.1.1.6.1. Il-veloċità tat-troli immedjatament qabel l-impatt (għal slitti tad-deċellerazzjoni biss, meħtieġa għal kalkolazzjoni tad-distanza tat-twaqqif),

7.1.3.1.1.6.2. Id-distanza tat-twaqqif (għal slitti tad-deċellerazzjoni biss), li tista’ tinħadem bl-integrazzjoni doppja tad-deċellerazzjoni rreġistrata tal-islitta,

7.1.3.1.1.6.3. L-ispostament tar-ras tal-manikin f’direzzjoni vertikali u orizzontali tat-testijiet bil-manikini-Q kollha meħtieġa għall-indikazzjoni mogħtija tal-i-Size għal tal-anqas l-ewwel 300 ms;

7.1.3.1.1.6.4. Il-parametri meħtieġa biex titwettaq l-evalwazzjoni tal-korriment skont il-kriterji msemmija fil-paragrafu 6.6.4.3.1. ta' hawn fuq tal-anqas għall-ewwel 300 ms;

7.1.3.1.1.6.5. L-aċċellerazzjoni jew id-deċellerazzjoni tat-troli tal-anqas għall-ewwel 300 ms.

7.1.3.1.1.7. Wara l-impatt, is-Sistema tat-Trażżin tat-Tfal għandha tiġi spezzjonata viżwalment, mingħajr ma tinfetaħ il-bokkla, biex jiġi ddeterminat jekk kienx hemm xi ħsara jew ksur.

7.1.3.1.2. Impatt minn wara

7.1.3.1.2.1. Is-sit tat-test għandu jiddawwar 180° meta jsir it-test b’konformità mal-kundizzjonijiet tat-test tal-impatt minn wara.

7.1.3.1.2.2. Meta jkun qed jiġi ttestjat trażżin tat-tfal li jħares lura maħsub biex jintuża għall-postijiet ta’ bilqiegħda ta’ quddiem, id-daxxbord tal-vettura għandu jiġi rrapreżentat minn żbarra riġida mwaħħla mat-troli b’tali mod li l-assorbiment kollu tal-enerġija jseħħ fit-trażżin tat-tfal.

7.1.3.1.2.3. Il-kundizzjonijiet tad-deċellerazzjoni għandhom jissodisfaw il-kundizzjonijiet meħtieġa tal-Anness 7, Appendiċi 2.

Il-kundizzjonijiet tal-aċċellerazzjoni għandhom jissodisfaw il-kundizzjonijiet meħtieġa tal-Anness 7, Appendiċi 2.

7.1.3.1.2.4. Il-kejl li jrid jittieħed għandu jkun simili għal dak elenkat fil-paragrafi 7.1.3.1.1.4. sa 7.1.3.1.1.5. ta' hawn fuq.

7.1.3.1.3. Impatt laterali

7.1.3.1.3.1. Il-bank tat-test għandu jiddawwar 180° meta jsir it-test b’konformità mal-kundizzjonijiet tat-test tal-impatt laterali.

7.1.3.1.3.2. L-ankraġġi ISOFIX baxxi għandhom ikunu mobbli fid-direzzjoni Y biex ma ssirx ħsara lill-punti ta' ankraġġ u t-tagħmir tat-test. L-ankraġġi ISOFIX għandhom jiġu mmuntati ma' sistema li tiżżerżaq li tippermetti moviment ta' 200 mm – 0 mm + 50 mm.

7.1.3.1.3.3. It-tagħbija tal-impatt laterali fuq is-CRS għandha tiġi ġġenerata permezz ta' panil ta' bieba kif definit fl-Appendiċi 3 tal-Anness 6. Il-wiċċ tal-panil għandu jkun kopert bl-ikkuttunar kif speċifikat fl-Appendiċi 3 tal-Anness 6.

7.1.3.1.3.4. It-tagħmir tat-test għandu jirriproduċi veloċità relattiva bejn il-panil tal-bieba u l-bank tat-test b’konformità mal-Anness 7 tal-Appendiċi 3. Il-fond tal-intrużjoni massima tal-panil tal-bieba hu definit fl-Anness 6 tal-Appendiċi 3. Il-veloċità relattiva bejn il-panil tal-bieba u l-bank tat-test ma għandhiex tkun affettwata minn kuntatt mas-CRS u għandha tibqa' fil-kuritur definit fl-Anness 7, Appendiċi 3. F’test fejn il-bieba tkun wieqfa fil-ħin t0, il-bieba għandha tkun fissa u l-veloċità tal-manikin fuq l-art f't0 għandha tkun ta’ bejn 6.375 m/s u 7.25 m/s. F’test fejn l-bieba tkun qed tiċċaqlaq f’t0, il-veloċità fuq l-art tal-bieba għandha tibqa' fil-kuritur definit fl-Anness 7, Appendiċi 3 mill-inqas sakemm l-intrużjoni tilħaq il-massimu tagħha, u l-manikin ikun fiss f't0.

7.1.3.1.3.5. Is-CRS għandu jiġi ttestjat fil-pożizzjoni l-aktar dritta tiegħu.

7.1.3.1.3.6. Fil-ħin t0 definit fl-Anness 7, Appendiċi 3, il-manikin għandu jkun fil-pożizzjoni inizjali tiegħu kif definit fil-paragrafu 7.1.3.5.2.1. hawn taħt.

7.1.3.2. It-test fuq it-troli u l-qafas tal-bodì tal-vettura

7.1.3.2.1. Għat-testijiet tal-impatt minn quddiem

7.1.3.2.1.1. Il-metodu użat biex tintrabat sew il-vettura matul it-test ma għandux ikun tali li jsaħħaħ l-ankraġġ tas-sits tal-vettura, iċ-ċinturini tas-sigurtà għall-adulti u kwalunkwe ankraġġ addizzjonali meħtieġ biex jintrabat sew it-trażżin tat-tfal jew li jnaqqas id-deformazzjoni normali tal-istruttura. Ma għandha tkun preżenti l-ebda parti mill-vettura li, billi tillimita l-moviment tal-manikin, tista’ tnaqqas it-tagħbija imposta fuq it-trażżin tat-tfal matul it-test. Il-partijiet tal-istruttura li tneħħew jistgħu jiġu sostitwiti minn partijiet ta’ saħħa ekwivalenti, sakemm dawn ma jtellfux il-moviment tal-manikin.

7.1.3.2.1.2. Tagħmir li jorbot sew għandu jitqies bħala sodisfaċenti jekk dan ma jipproduċi l-ebda effett fuq erja li testendi tul il-wisa' kollha tal-istruttura u jekk il-vettura jew l-istruttura jiġu bblokkati jew imwaħħla quddiem f'distanza ta' mhux inqas minn 500 mm minn fejn hija marbuta s-sistema tat-trażżin. Fuq in-naħa ta’ wara l-istruttura għandha tintrabat f’distanza suffiċjenti wara l-ankraġġ biex ikun żgurat li l-kundizzjonijiet meħtieġa kollha tal-paragrafu 7.1.3.2.1.1. ta' hawn fuq jiġu ssodisfati.

7.1.3.2.1.3. Is-sit tal-vettura u s-Sistema tat-Trażżin tat-Tfal għandhom jitwaħħlu u jitpoġġew f’pożizzjoni magħżula mis-Servizz Tekniku li jkun qed iwettaq it-testijiet tal-approvazzjoni sabiex jinkisbu l-kundizzjonijiet l-aktar avversi fir-rigward tas-saħħa, li huma kompatibbli mal-istallazzjoni tal-manikin fil-vettura. Il-pożizzjoni tad-dahar tas-sit tal-vettura u s-Sistema tat-Trażżin tat-Tfal għandhom jiġu ddikjarati fir-rapport. Id-dahar tas-sit tal-vettura, jekk jista’ jiġi aġġustat għall-inklinazzjoni, għandu jissakkar kif speċifikat mill-manifattur jew, fin-nuqqas ta’ kwalunkwe speċifikazzjoni, f’angolu reali tad-dahar tas-sit kemm jista’ jkun viċin il-25°.

7.1.3.2.1.4. Sakemm l-istruzzjonijiet għall-istallazzjoni u għall-użu ma jeħtiġux mod ieħor, is-sit ta’ quddiem għandu jitpoġġa fil-pożizzjoni l-aktar 'il quddiem li normalment tintuża għal trażżin tat-tfal maħsub biex jintuża fil-pożizzjoni li fiha jpoġġu bilqiegħda l-passiġġieri ta’ quddiem, u fil-pożizzjoni l-aktar lura li normalment tintuża għat-trażżin tat-tfal fil-pożizzjoni li fiha jpoġġu bilqiegħda l-passiġġieri ta’ fuq wara.

7.1.3.2.1.5. Il-kundizzjonijiet tad-deċellerazzjoni għandhom jissodisfaw ir-rekwiżiti meħtieġa tal-paragrafu 7.1.3.4. ta' hawn taħt. Il-bank tat-test ser ikun is-sit tal-vettura reali.

7.1.3.2.1.6. Għandhom jitkejlu dawn li ġejjin:

7.1.3.2.1.6.1. Il-veloċità tat-troli immedjatament qabel l-impatt (għal slitti tad-deċellerazzjoni biss, meħtieġa għal kalkolazzjoni tad-distanza tat-twaqqif);

7.1.3.2.1.6.2. Id-distanza tat-twaqqif (għal slitti tad-deċellerazzjoni biss), li tista’ tinħadem bl-integrazzjoni doppja tad-deċellerazzjoni rreġistrata tal-islitta;

7.1.3.2.1.6.3. Kwalunkwe kuntatt bejn ir-ras tal-manikin u l-intern tal-qafas tal-bodì tal-vettura;

7.1.3.2.1.6.4. Il-parametri meħtieġa biex titwettaq l-evalwazzjoni tal-korriment skont il-kriterji msemmija fil-paragrafu 6.6.4.3.1. ta' hawn fuq tal-anqas għall-ewwel 300 ms;

7.1.3.2.1.6.5. L-aċċellerazzjoni jew id-deċellerazzjoni tat-troli u l-qafas tal-bodì tal-vettura tal-anqas għall-ewwel 300 ms.

7.1.3.2.1.7. Wara l-impatt, it-trażżin tat-tfal għandu jiġi spezzjonat viżwalment, mingħajr ma tinfetaħ il-bokkla, biex jiġi determinat jekk kienx hemm xi ħsara.

7.1.3.2.2. Għal testijiet ta’ impatt minn wara

7.1.3.2.2.1. Il-qafas tal-istruttura tal-vettura għandu jiddawwar 180° fuq it-troli tat-test.

7.1.3.2.2.2. L-istess kundizzjonijiet meħtieġa bħall-impatt minn quddiem (paragrafi minn 7.1.3.2.1.1. sa 7.1.3.2.1.5. ta' hawn fuq) għandhom japplikaw.

7.1.3.3. Meta jsir l-ittestjar b'vettura kompluta

7.1.3.3.1. Il-kundizzjonijiet tad-deċellerazzjoni għandhom jissodisfaw il-kundizzjonijiet meħtieġa tal-paragrafu 7.1.3.4. ta' hawn taħt.

7.1.3.3.2. Il-proċedura għat-testijiet tal-impatt minn quddiem għandha tkun dik stabbilita fl-Anness 9 ta' dan ir-Regolament.

7.1.3.3.3. Il-proċedura għat-testijiet tal-impatt minn wara għandha tkun dik stabbilita fl-Anness 9 ta' dan ir-Regolament.

7.1.3.3.4. Għandhom jitkejlu dawn li ġejjin:

7.1.3.3.4.1. Il-veloċità tal-vettura/l-impattur immedjatament qabel l-impatt (għal slitti tad-deċellerazzjoni biss, meħtieġa għal kalkolazzjoni tad-distanza tat-twaqqif),

7.1.3.3.4.2. Kwalunkwe kuntatt bejn ir-ras tal-manikin u l-intern tal-vettura;

7.1.3.3.4.3. Il-parametri meħtieġa biex titwettaq l-evalwazzjoni tal-korriment skont il-kriterji msemmija fil-paragrafu 6.6.4.3.1. ta' hawn fuq tal-anqas għall-ewwel 300 ms.

7.1.3.3.5. Is-sits ta’ quddiem, jekk jistgħu jiġu aġġustati għall-inklinazzjoni, għandhom jissakkru kif speċifikat mill-manifattur jew, fin-nuqqas ta’ kwalunkwe speċifikazzjoni, f’angolu reali tad-dahar tas-sit kemm jista’ jkun viċin il-25°.

7.1.3.3.6. Wara l-impatt, it-trażżin tat-tfal għandu jiġi spezzjonat viżwalment, mingħajr ma tinfetaħ il-bokkla, biex jiġi ddeterminat jekk kienx hemm xi ħsara jew ksur.

7.1.3.4. Il-kundizzjonijiet għat-test dinamiku huma miġbura fil-qosor fit-Tabella 4:

Tabella 4

Impatt frontali Impatt minn wara Impatt laterali Test Trażżin Veloċità km/h Impuls tat-test Nru Id-distanza tat-twaqqif waqt it-test (mm) Veloċità km/h Impuls tat-test Nru Id-distanza tat-twaqqif waqt it-test (mm) Veloċità relattiva bieba/bank Id-distanza tat-twaqqif waqt it-test (mm) Intrużjoni massima Troli b’bank tat-test ’Il quddiem Iffaċċjat 50 + 0 – 2 1 650 ± 50 MA MA MA 3 250 ± 50 Lura Iffaċċjati 50 + 0 – 2 1 650 ± 50 30 + 2 – 0 2 275 ± 25 3 250 ± 50 Laterali Iffaċċjat 50 + 0 – 2 1 650 ± 50 30 + 2 – 0 2 275 ± 25 3 250 ± 50 L-impuls tat-test Nru. 1 – kif preskritt fl-Anness 7 / Appendiċi 1 – Impatt minn quddiem. L-impuls tat-test Nru. 2 – kif preskritt fl-Anness 7 / Appendiċi 2 –Impatt minn wara. Il-kurva tal-kuritur tal-veloċità tat-test Nru 3 – kif preskritta fl-Anness 7 / Appendiċi 3 – Impatt laterali. MA: mhux applikabbli

7.1.3.5. Manikini għal testijiet dinamiċi

7.1.3.5.1. Is-Sistema tat-Trażżin tat-Tfal għandha tiġi ttestjata billi jintużaw il-manikini provduti fl-Anness 8 ta' dan ir-Regolament.

7.1.3.5.2. L-istallazzjoni tal-manikin għal impatti minn quddiem u minn wara

7.1.3.5.2.1. Stallazzjoni ta’ Sistema tat-Trażżin tat-Tfal fuq il-bank tat-test

Is-Sistema tat-Trażżin tat-Tfal ISOFIX mhix okkupata għandha tkun mehmuża mas-sistema ta’ ankraġġi ISOFIX.

Fit-twaħħil tal-punti ta' ankraġġ ISOFIX mal-ankraġġi ISOFIX baxxi għandu jkun possibbli lis-Sistema tat-Trażżin tat-Tfal mhux okkupata tinġibed lejn dawk l-ankraġġi.

Forza addizzjonali ta’ 135 +/- 15N għandha tiġi applikata fi pjan parallel għal wiċċ il-kuxxin tas-sit tat-test. Il-forza għandha tiġi applikata tul il-linja ċentrali tas-Sistema tat-Trażżin tat-Tfal u f'għoli ta' mhux aktar minn 100 mm 'il fuq mill-kuxxin.

Jekk ikun preżenti, l-irbit ta' fuq għandu jiġi aġġustat sabiex tinkiseb tagħbija ta' tensjoni ta' 50 +/- 5N. Jew inkella, u jekk preżenti, is-sieq ta' appoġġ għandha tiġi aġġustata skont l-istruzzjonijiet tal-manifattur tas-sistema tat-trażżin tat-tfal.

Il-linja ċentrali tas-Sistema tat-Trażżin tat-Tfal għandha tiġi allinjata mal-linja ċentrali tal-bank tat-test.

Il-manikin għandu jitpoġġa fis-Sistema tat-Trażżin tat-Tfal maqtugħ mid-dahar tas-sit tas-siġġu bi spazjatur flessibbli. L-ispazjatur għandu jkun 2.5 cm oħxon u 6 cm wiesgħa. Għandu jkun twil daqs l-għoli tal-ispallejn bit-tnaqqis tal-għoli tal-koxxa, kemm fil-pożizzjoni bilqiegħda kif ukoll b'mod rilevanti mad-daqs tal-manikin li jkun qed jiġi ttestjat. L-għoli riżultanti tal-ispazjatur huwa elenkat fit-tabella ta' hawn taħt għal manikini ta' daqsijiet differenti. Il-bord għandu jkun kemm jista' jkun simili għall-kurvatura tas-siġġu u l-parti baxxa tiegħu għandha tkun għolja daqs il-ġog tal-ġenbejn tal-manikin.

Q0 Q1 Q1,5 Q3 Q6 Q10 (disinji fil-mira) Qisien f’mm L-għoli tal-apparat tal-ispazjatur għall-ippożizzjonar tal-manikin 229 ± 2 237 ± 2 250 ± 2 270 ± 2 359 ± 2

Aġġusta ċ-ċinturin skont l-istruzzjonijiet tal-manifattur, imma għal tensjoni ta' 250 ± 25 N aktar mill-forza tal-apparat li jaġġusta, bl-angolu tad-diflessjoni taċ-ċinga fl-apparat li jaġġusta ta' 45 ± 5°, jew inkella bl-angolu provdut mill-manifattur.

L-ispazjatur għandu mbagħad jitneħħa u l-manikin jiġi mbuttat lejn id-dahar tas-sit. Qassam il-parti merħija b’mod ugwali matul it-tagħmir li jikkontrolla ċ-ċaqliq.

Il-pjan lonġitudinali li jgħaddi mil-linja taċ-ċentru tal-manikin għandu jiġi stabbilit fin-nofs bejn iż-żewġ ankraġġi taċ-ċinturini l-baxxi, madankollu għandu wkoll jitqies il-paragrafu 7.1.3.2.1.3. ta' hawn fuq.

Wara l-istallazzjoni, il-pożizzjoni tal-manikin għandha tkun aġġustata b’tali mod li:

Il-linja ċentrali tal-manikin u l-linja ċentrali tas-Sistema tat-Trażżin tat-Tfal għandhom jiġu allinjati eżattament mal-linja ċentrali tal-bank tat-test.

Idejn il-manikin għandhom jitq